На основу члана 214. Закона о енергетици („Службени гласник РС”, бр. 145/14, 95/18 - др. закон, 40/21, 35/23 - др. закон и 62/23) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О УСЛОВИМА ИСПОРУКЕ И СНАБДЕВАЊА ЕЛЕКТРИЧНОМ ЕНЕРГИЈОМ

1. УВОДНЕ ОДРЕДБЕ

Предмет

Члан 1.

Овом уредбом ближе се прописују услови испоруке и снабдевања крајњих купаца електричним енергијом, којима се ближе уређују:

1) услови издавања одобрења за прикључење на преносни, односно дистрибутивни систем, услови за промену техничких услова на месту прикључења и одобрена снага;

2) услови и начин прикључења објеката из члана 140. ст. 7, 8. и 9. Закона о енергетици (у даљем тексту: Закон);

3) начин и поступак утврђивања листе крајњих купаца који испуњавају услове за статус малог купца;

4) место разграничења одговорности за испоручену електричну енергију између енергетског субјекта и купца, односно произвођача;

5) услови за закључење и садржина уговора о снабдевању;

6) услови и поступак обуставе испоруке или преузимања електричне енергије крајњим купцима, или произвођачима, као и енергетски угроженим купцима;

7) права и обавезе оператора преносног, односно дистрибутивног система, снабдевача и крајњег купца;

8) врста објеката по намени којима се не може обуставити испорука електричне енергије за случај неизвршавања обавеза за испоручену електричну енергију и у другим случајевима;

9) услови и начин искључења објекта крајњег купца или произвођача са система, права крајњих купаца или произвођача;

10) начин обавештавања крајњег купца или произвођача;

11) обрачунски период и обавезан садржај рачуна за наплату испоручене електричне енергије;

12) поступак, начин и рокови за остваривање права крајњег купца на накнаду због одступања од прописаног квалитета испоруке, односно снабдевања електричном енергијом;

13) друга питања у складу са законом.

II. УСЛОВИ ИЗДАВАЊА ОДОБРЕЊА ЗА ПРИКЉУЧЕЊЕ НА ПРЕНОСНИ, ДИСТРИБУТИВНИ ОДНОСНО ЗАТВОРЕНИ ДИСТРИБУТИВНИ СИСТЕМ, УСЛОВИ ЗА ПРОМЕНУ ТЕХНИЧКИХ УСЛОВА НА МЕСТУ ПРИКЉУЧЕЊА И ОДОБРЕНА СНАГА

Садржина захтева за прикључење

Члан 2.

Одобрење за прикључење објекта на преносни, дистрибутивни, односно затворени дистрибутивни систем издаје се решењем у управном поступку (у даљем тексту: одобрење за прикључење) на захтев лица чији се објекат прикључује.

Захтев из става 1. овог члана садржи податке о:

1. подносиоцу захтева (за физичко лице: лични подаци - име, презиме и пребивалиште и јединствени матични број грађана, податке за комуникацију (број телефона, адреса електронске поште), а за правно лице односно предузетника: пословно име односно назив, седиште, порески идентификациони број, матични број, рачун и одговорно лице, податке за комуникацију (број телефона, адреса електронске поште));
2. објекту, односно фази изградње објекта за чије се прикључење тражи издавање одобрења за прикључење (адреса, врста и намена објекта, катастарска парцела и катастарска општина);
3. захтеваној снази у месту прикључења за објекте који се прикључују на систем;
4. планираној годишњој потрошњи и производњи (у случају прикључења купца-произвођача);
5. врсти прикључка (монофазни, двофазни или трофазни), намени потрошње електричне енергије, броју и врсти уређаја;
6. времену кад се предвиђа изградња, односно прикључење објекта на дистрибутивни систем, односно затворени дистрибутивни систем;
7. години када се захтева прикључење објекта на преносни систем или део дистрибутивног система којим управља оператор преносног система;
8. потреби веће поузданости и сигурности у испоруци електричне енергије у случају прикључења на дистрибутивни, односно затворени дистрибутивни систем;
9. јединственом идентификационом коду или броју мерног места за случај промене одобрене снаге објеката, или промене техничких услова на месту прикључења;
10. друге податке у складу са правилима о раду, односно правилима за прикључењe.

У случају да је подносилац захтева правно лице, оператор система по службеној дужности врши увид и по потреби прибавља извод из регистра привредних субјеката.

Садржина захтева за прикључење објеката за производњу електричне енергије на систем

Члан 3.

Захтев за издавање одобрења за прикључење објекта за производњу електричне енергије на систем, осим података из члана 2. ове уредбе, садржи и податке о:

1. укупној инсталисаној снази објекта, броју, врсти и назначеној активној снази производних модула, као и врсти погонског енергента;
2. очекиваној годишњој и месечној производњи електричне енергије;
3. сопственој потрошњи;
4. планираном начину рада (изоловани, острвски, паралелни или комбиновани рад).

Обрасце захтева из чл. 2. и 3. ове уредбе израђује оператор система и објављује их на својој интернет страници.

Потребна документација за прикључење објеката који се први пут прикључује

Члан 4.

Ако се захтев за прикључење односи на објекат који се први пут прикључује на систем, оператор система по службеној дужности прибавља:

1) грађевинску дозволу, односно решење о одобрењу за извођење радова или решење о озакоњењу;

2) студију прикључења и уговор о прикључењу ако је оператор преносног система надлежан за прикључење;

3) студију прикључења за објекте за производњу и објеката за складиштење електричне енергије који се прикључују на дистрибутивни систем, изузев производних објеката купаца-произвођача.

У случају када се захтев подноси за издавање одобрења за прикључење посебне врсте објеката који су одређени законом којим се уређују планирање и изградња, а за које није потребно прибављање исправа из става 1. овог члана, уз захтев се прилаже доказ о праву својине на земљишту или праву коришћења земљишта на којем се објекат гради или поставља и акт органа надлежног за послове изградње да се за ту врсту објеката не издаје исправа за грађење.

Потребна документација за прикључење објеката који се прикључује на преносни систем или део дистрибутивног система

Члан 5.

Уз захтев за издавање одобрења за прикључење објекта који се прикључује на преносни систем или део дистрибутивног система којим управља оператор преносног система прилаже се студија прикључења осим у случају:

1. прикључења објеката дистрибутивног система, уколико су ти објекти обухваћени усаглашеним плановима развоја оператора преносног и дистрибутивног система;
2. објеката оператора дистрибутивног система који су одређени као пројекти од посебног значаја за Републику Србију или објеката оператора дистрибутивног система који се граде за потребе пројеката од значаја за Републику Србију у складу са законом;
3. постојећих објеката оператора дистрибутивног система у случају промене одобрене снаге, за које се одобрење за прикључење издаје на основу резултата анализе спроведене од стране оператора преносног система.

Уз захтев из става 1. овог члана прилаже се и уговор о прикључењу за објекат оператора дистрибутивног система, који је већ прикључен на преносни систем осим у случају да:

1) радови у објекту нису од утицаја на техничке захтеве уређене правилима за прикључење објеката на преносни систем;

2) се мења инсталисана снагa објекта, при чему не долази до промене одобрене снаге, укључујући и радове који подразумевају повећање броја трансформаторских поља;

3) се промени одобрена снагa у случајевима у којима не долази до промене прикључка.

Студија прикључења на преносни систем и део дистрибутивног система којим управља оператор преносног система

Члан 6.

Студија прикључења се израђује на захтев правног или физичког лица чији се објекат прикључује, након закључења уговора о изради студије прикључења.

Захтев за закључење уговора из става 1. овог члана подноси се најкасније до првог дана у месецу који претходи првом месецу интервала из става 11. овог члана за израду студије прикључења из става 1. овог члана, и то на обрасцу који оператор преносног система објављује на својој интернет страници.

Подносилац захтева из става 1. овог члана је дужан да уз захтев достави:

1) потпуне податке неопходне за израду студије прикључења објекта у складу са правилима за прикључење;

2) одлуку о изради одговарајућег планског документа за објекат произвођача, који се први пут прикључује или одговарајући документ просторно-урбанистичког планирања којим се опредељује намена простора за такав објекат, а у складу са законом којим се уређују планирање и изградња;

3) доказ о испуњености услова којим се одлагање прикључења на преносни систем не примењује на електране које користе варијабилне изворе енергије, уколико је потребно, у складу са прописима којима се уређује коришћење обновљивих извора енергије;

4) доказ о депоновању средстава за трошкове израде студије прикључења.

Износ депонованих средстава из става 3. тачка 4) овог члана износи 50.000,00 евра, у динарској противвредности по званичном средњем курсу Народне банке Србије на дан уплате, за објекте произвођача чија је захтевана снага мања или једнака 50 MW, као и за објекте купаца и складишта електричне енергије.

Износ депонованих средстава из става 3. тачка 4) овог члана увећава се за објекте произвођача за:

1) 400 евра, у динарској противвредности по званичном средњем курсу Народне банке Србије на дан уплате, за сваки МW ако је захтевана снага објекта произвођача преко 50 МW, а до 100 MW;

2) 300 евра, у динарској противвредности по званичном средњем курсу Народне банке Србије на дан уплате, за сваки МW ако је захтевана снага објекта произвођача преко 100 МW, а до 250 MW;

3) 200 евра, у динарској противвредности по званичном средњем курсу Народне банке Србије на дан уплате, за сваки МW ако је захтевана снага објекта произвођача преко 250 MW.

У случају подношења захтева за повећање одобрене снаге постојећег корисника преносног система, износ депонованих средстава се одређује у складу са ставом 5. овог члана, при чему се за вредност снаге за коју се одређује износ депонованих средстава узима вредност разлике између нове захтеване одобрене снаге и постојеће одобрене снаге.

Износ депонованих средстава за купца који на своје унутрашње инсталације прикључује производни модул снаге до 16 MW, без инјектирања у преносни систем, износи 15.000,00 евра, у динарској противвредности по званичном средњем курсу Народне банке Србије на дан уплате.

Ако подносилац захтева не достави доказе из става 3. овог члана и не поступи по налогу оператора преносног система да допуни захтев у року одређеном процедуром за прикључење, сматра се да захтев за израду студије прикључења није ни поднет.

Оператор система и подносилац захтева су дужни да закључе уговор из става 1. овог члана пре почетка интервала из става 11. овог члана, ако је захтев потпун и благовремен.

Уговор о изради студије прикључења, осим елемената утврђених законом којим се уређују облигациони односи, нарочито садржи: обавезу оператора преносног система да изради студију прикључења, обавезе подносиоца захтева, банкарску гаранцију за изградњу објекта, рокове за испуњење обавеза уговорних страна и друге елементе од значаја за израду студије прикључења.

Оператор преносног система на основу закљученог уговора из става 1. овог члана, израђује студије прикључења објеката на преносни систем сваке године у два интервала, од 1. марта до 30. јуна и од 1. септембра до 31. децембра, осим у случају да је подносилац захтева стратешки партнер чији се захтев решава у роковима у складу са законом којим се уређује коришћење обновљивих извора енергије.

Студија прикључења се састоји од системског дела студије и техничких услова за прикључење.

Студија прикључења престаје да важи:

1) ако у року од 60 дана од дана уручења студије прикључења, подносилац захтева не достави банкарску гаранцију;

2) уколико се уговор о прикључењу не закључи у року из члана 9. ове уредбе;

3) уколико подносилац захтева не исходује одобрење за прикључење у року од три године од дана закључења уговора о прикључењу;

4) истеком рока важења одобрења за прикључење.

У случају престанка важења студије прикључења, престаје да важи уговор о прикључењу као и уговор о изградњи недостајуће инфраструктуре, уколико је закључен, а поступак прикључења се обуставља.

Ако један или више подносилаца захтева за израду студије прикључења, којима је студијом прикључења дефинисан начин прикључења преко заједничког прикључка одустане од прикључења, оператор преносног система одлучује о потреби ревизије студије прикључења за оне подносиоце захтева који настављају поступак прикључења.

Ималац студије прикључења не може у току важења студије прикључења да мења податке о објекту којим се утиче на измену начина прикључења.

Банкарска гаранција за изградњу објекта који се прикључује на преносни систем

Члан 7.

Подносилац захтева за израду студије прикључења дужан је да у року од 60 дана од уручења студије прикључења достави банкарску гаранцију у корист оператора преносног система, изражену у еврима по МW снаге на месту прикључења одређеном студијом прикључења и то 25.000 евра по МW снаге, у динарској противвредности по званичном средњем курсу Народне банке Србије на дан плаћања по гаранцији.

У случају подношења захтева постојећег корисника преносног система за повећање одобрене снаге, износ банкарске гаранције се одређује у складу са ставом 1. овог члана, за снагу која одговара вредности разлике између нове захтеване одобрене снаге и постојеће одобрене снаге.

Банкарска гаранција из става 1. овог члана даје се у динарској противредности по средњем курсу Народне банке Србије на дан плаћања и мора бити: непреносива, неопозива и безусловна, издата у корист оператора преносног система, без права на приговор, платива на први позив, издата од стране пословне банке која је регистрована и послује у складу са законима Републике Србије, са роком важења од 37 месеци и којом се гарантује да ће ималац студије прикључења:

1) закључити уговор о прикључењу у року од 60 дана од дана достављања банкарске гаранције оператору преносног система;

2) прибавити одобрење за прикључење у року од три године од дана закључења уговора о прикључењу;

3) у року важења решeња о одобрењу за прикључење изградити објекат;

4) продужити важење банкарске гаранције 60 дана пре истека важења банкарске гаранције за најмање три године и одржавати њено важење до фазе провере испуњености услова за прикључење објекта из уговора о прикључењу;

5) продужити важење банкарске гаранције у случају више силе за период њеног трајања.

У рок из ст. 3. и 7. овог члана не рачуна се ћутање управе и виша сила (ванредно стање, пандемија, елементарна непогода или други непредвиђени догађај, односно околност којом се угрожава безбедност и здравље људи и/или животне средине).

Банкарска гаранција из става 1. овог члана се не доставља за објекте оператора дистрибутивног система који се прикључују на преносни систем и објекте чија се изградња финансира из буџета Републике Србије, односно зајма за који гаранцију издаје Република Србија.

Уговор о изради студије прикључења са студијом прикључења престаје да важи уколико се банкарска гаранција не достави у року из става 1. овог члана.

Оператор преносног система наплаћује банкарску гаранцију из става 1. овог члана:

1) у износу од 10% њене вредности уколико ималац студије прикључења не закључи уговор о прикључењу у складу са ставом 3. тачка 1) овог члана;

2) ако ималац студије прикључења у року од три године од закључења уговора о прикључењу не поднесе захтев за издавање одобрења за прикључење објекта у складу са ставом 3. тачка 2) овог члана и то у следећем износу:

(1) 10% њене вредности ако у том року прибави грађевинску дозволу за објекат;

(2) 30% њене вредности ако у том року прибави локацијске услове и енергетску дозволу за објекат, а не прибави грађевинску дозволу;

(3) 50% њене вредности ако у том року прибави локацијске услове за објекат, а не прибави грађевинску и енергетску дозволу;

(4) 80% њене вредности ако је у том року донет само плански документ за објект;

(5) 100% њене вредности ако у том року није донет плански документ за објекат;

3) у износу од 100% њене вредности ако у року од 30 дана пре истека банкарске гаранције не продужи њено важење;

4) ако у року важења одобрења за прикључење ималац студије прикључења не изгради објекат до фазе функционалних испитивања у поступку прикључења, и то у следећем износу:

(1) 10% њене вредности ако прибави потврду грађевинског инспектора да је објекат завршен у конструктивном смислу;

(2) 20% њене вредности ако у том року прибави потврду грађевинског инспектора да су завршени темељи објекта, али не и да је објекат завршен у конструктивном смислу;

(3) 100 % њене вредности ако у том року не прибави потврду грађевинског инспектора да су завршени темељи објекта.

Оператор преносног система враћа банкарску гаранцију у року од 45 дана, ако је реализација уговора о прикључењу дошла до фазе функционалних испитивања на објекту који се прикључује, као и ако ималац студије прикључења пружи доказ да је доставио надлежном органу банкарску гаранцију за стицање статуса повлашћеног произвођача у складу са прописима којима се уређује коришћење обновљивих извора енергије.

Уколико подносилац захтева одустане од даље реализације пројекта у року од шест месеци од дана закључивања уговора о прикључењу, наплаћује се 5% вредности банкарске гаранције.

Уговор о изградњи недостајуће инфраструктуре

Члан 8.

У случају да подносилац захтева за израду студије прикључења одабере начин прикључења који подразумева изградњу недостајуће инфраструктуре о свом трошку, а у име оператора преносног система, оператор преносног система и подносилац захтева закључују уговор о изградњи недостајуће инфраструктуре истовремено са уговором о прикључењу.

Уговор из става 1. овог члана закључује се у року од 60 дана од дана достављања банкарске гаранције из члана 7. ове уредбе, уколико је недостајућа инфраструктура неопходна за прикључење.

У случају престанка важења уговора о прикључењу, престаје да важи и уговор о изградњи недостајуће инфраструктуре.

У случају да подносиоци захтева за два или више објеката одаберу начин прикључења који подразумева изградњу заједничке недостајуће инфраструктуре о свом трошку, а у име оператора преносног система, закључује се уговор о изградњи заједничке недостајуће инфраструктуре истовремено са уговором о прикључењу.

Садржина уговора о прикључењу

Члан 9.

Уговор о прикључењу, осим елемената утврђених законом којим се уређују облигациони односи, нарочито садржи: опис прикључка, годину прикључења, средства финансијског обезбеђења и права и обавезе уговорних страна у погледу израде планске и техничке документације за прикључак, решавања имовинско-правних односа за прикључак, прибављања потребних дозвола за прикључак, провере испуњености услова за прикључење и друге елементе од значаја за прикључење.

Подносилац захтева је дужан да у року од 60 дана од дана достављања банкарске гаранције из члана 7. ове уредбе закључи уговор о прикључењу.

Оператор преносног система доставља имаоцу студије прикључења мишљење о условима и могућностима за прикључење у року од 15 дана од дана закључења уговора о прикључењу.

Уговор о прикључењу са заједничким прикључком

Члан 10.

Заједнички прикључак је прикључак преко кога се прикључују два или више објеката.

У случају да оператор преносног система утврди у системском делу студије прикључења за два или више објеката потребу за изградњом заједничког прикључка, подносиоци захтева су дужни да у року од 15 дана од уручења системског дела студије прикључења доставе изјаву да прихватаjу начин прикључења са заједничким прикључком.

Уколико подносилац захтева у року из става 2. овог члана не достави изјаву којом прихвата начин прикључења са заједничким прикључком, сматра се да је одустао од прикључења.

Имаоци студије прикључења који су прихватили начин прикључења са заједничким прикључком су дужни да у року од 60 дана од уручења студије прикључења доставе банкарску гаранцију из члана 7. ове уредбе, осим ако је предмет студије прикључења објекат из члана 7. став 5. ове уредбе.

Имаоци студије прикључења којима је у студији прикључења за два или више објеката утврђена потреба за изградњом заједничког прикључка, дужни су да у року од 60 дана од дана достављања банкарске гаранције из члана 7. ове уредбе закључе уговор о прикључењу.

До издавања локацијских услова за заједнички прикључак, нови подносилац захтева може да приступи уговору о прикључењу, али без права на изјашњење из става 3. овог члана.

Трошкове заједничког прикључка имаоци студије прикључења између себе сносе пропорционално својој захтеваној снази у односу на укупну захтевану снагу свих имаоца студије прикључења за које се заједнички прикључак дефинише, а одговарају солидарно према оператору преносног система за трошкове заједничког прикључка у односу на укупну захтевану снагу свих имаоца студије прикључења.

Подносиоци захтева који не плате трошкове прикључења пропорционално снази свог објекта, одустану од прикључења након закључења уговора о прикључењу или им престане студија прикључења, дужни су да надокнаде трошкове прикључења имаоцима студије прикључења који су те трошкове исплатили оператору преносног система.

Студија прикључења на дистрибутивни систем

Члан 11.

У случају прикључења објеката за производњу и објекта за складиштење електричне енергије на дистрибутивни систем неопходно је израдити студију прикључења.

Студија прикључења из става 1. овог члана израђује се на захтев лица чији се објекат прикључује, а након закључења уговора о изради студије прикључења објекта.

Оператор система објављује образац захтева из става 2. овог члана на својој интернет страници.

Уговор о изради студије прикључења, осим елемената утврђених законом којим се уређују облигациони односи, нарочито садржи: обавезу оператора дистрибутивног система да изради студију прикључења, обавезе подносиоца захтева, рокове за испуњење обавеза уговорних страна и друге елементе од значаја за израду студије прикључења.

Подносилац захтева из става 2. овог члана је дужан да уз захтев достави:

1) потпуне податке неопходне за израду студије прикључења објекта наведене у обрасцу захтева;

2) информацију о локацији за катастарске парцеле из захтева, издату у складу са одговарајућим документом просторно-урбанистичког планирања којим се на тим парцелама опредељује намена простора за изградњу објеката за производњу или објекта за складиштење електричне енергије, без обавезе даље планске разраде (израдом плана детаљне регулације), а у складу са законом којим се уређују планирање и изградња;

3) одлуку о изради плана детаљне регулације у случају да на основу информације о локацији, на предметној парцели, односно парцелама није предвиђена изградња електране или је важећим планом предвиђена даља планска разрада (израдом плана детаљне регулације);

4) доказ којим се одлагање прикључења на дистрибутивни систем не примењује на електране које користе варијабилне изворе енергије, уколико је потребно;

5) доказ о депоновању средстава за трошкове израде студије прикључења у висини коју одреди оператор дистрибутивног система, која не може бити већа од:

1. 2.000,00 евра, у динарској противвредности по званичном средњем курсу Народне банке Србије на дан уплате, за објекте произвођача чија је захтевана снага већа од 10,8 kW и мања или једнака 160 kW;
2. 3.000,00 евра, у динарској противвредности по званичном средњем курсу Народне банке Србије на дан уплате, за објекте произвођача чија је захтевана снага већа од 160 kW, а мања од 1 MW;
3. 5.000,00 евра, у динарској противвредности по званичном средњем курсу Народне банке Србије на дан уплате, за објекте произвођача чија је захтевана снага једнака или већа од 1 MW.

Студија прикључења обавезно садржи: опис постојећег стања дистрибутивног система електричне енергије, опис планираних радова у дистрибутивном систему електричне енергије према важећим планским документима, приказ прорачуна за проверу критеријума за прикључење електране дефинисаних правилима о раду дистрибутивног система, опис техничког решења и начина прикључења електране на дистрибутивни систем електричне енергије, опис места прикључења и списак коришћене документације.

Студија прикључења престаје да важи:

1) уколико подносилац захтева не исходује одобрење за прикључење у року од две године од дана израде студије;

2) истеком рока важења грађевинске дозволе на основу које је издато одобрење за прикључење.

У току важења студије може се поднети захтев за измену студије због промене података, која не утиче на начин и услове прикључења.

У случају да у периоду важења студије прикључења, ималац студије прикључења поднесе захтев за измену студије због промене података која утиче на начин и услове прикључења или поднесе захтев за издавање услова за пројектовање и прикључење или одобрења за прикључење са подацима који се разликују од података у студији о прикључењу, студија прикључења и уговор о изради студије прикључења престају да важе, а подносилац захтева може да поднесе нови захтев за израду студије прикључења.

Документација за одлучивање о захтеву за издавање одобрења

за прикључење након искључења објекта

Члан 12.

За одлучивање о захтеву за издавање одобрења за прикључење након искључења објекта који је био прикључен на систем у складу са законом, потребан је доказ о праву својине или праву коришћења објекта.

За одлучивање о захтеву за издавање одобрења за прикључење након искључења објекта који није био прикључен на систем у складу са законом, поступак издавања одобрења за прикључење на дистрибутивни систем врши се у складу са чланом 4, а на преносни систем у складу са чл. 4 - 9. ове уредбе.

Технички и други услови прикључења на систем

Члан 13.

Технички и други услови за прикључење, у складу са законом, одређују се актима оператора система и то: студијом прикључења, условима за пројектовање и прикључење и одобрењем за прикључење.

У случајевима из члана 5. став 1. ове уредбе, технички услови за прикључење издају се од стране оператора преносног система на захтев оператора дистрибутивног система.

Оператор система дужан је да води евиденцију о издатим актима из става 1. овог члана.

Садржина техничких услова

Члан 14.

Технички и други услови за прикључење садрже:

1) основне податке о објекту корисника, који се прикључује на систем, укључујући и намену објекта, начин уземљења објекта, заштите од пренапона, напона додира, корака и друго;

2) временски период у ком се планира изградња, односно прикључење објекта на дистрибутивни, односно затворени дистрибутивни систем, односно захтевана година прикључења објекта на преносни систем;

3) услове које треба да задовољи објекат корисника да би се могао изградити прикључак, односно недостајућа инфраструктура, уколико потреба за том инфраструктуром постоји;

4) услове које треба да задовољи инсталација објекта корисника и уграђена опрема да би се објекат могао прикључити на систем;

5) напонски ниво система на који се прикључује објекат;

6) граничну дозвољену вредност индуктивног и капацитивног фактора снаге за објекат купца;

7) место прикључења објекта корисника на систем;

8) место везивања прикључка на систем;

9) место разграничења одговорности за предату, односно испоручену електричну енергију;

10) мерно место и начин мерења електричне енергије и снаге;

11) одобрену снагу;

12) техничке карактеристике прикључка, и то нарочито: врсту прикључка, ознаку типа, карактер прикључка (трајни/привремени), опис мерних и других уређаја, могућности даљинске комуникације, управљања и друго, односно недостајуће инфраструктуре, уколико потреба за том инфраструктуром постоји;

13) основне техничке податке о систему на месту везивања прикључка на систем;

14) друге услове у складу са правилима о раду система, односно правилима за прикључење.

Услови за промену техничких услова на месту прикључења

Члан 15.

Одобрење за прикључење издаје се и у случају промене техничких услова на месту прикључења.

Захтев за издавање одобрења за прикључење услед промене техничких услова на месту прикључења садржи податке из чл. 2. и 3. ове уредбе.

За одлучивање о захтеву из става 2. овог члана, потребан је доказ о праву својине, односно праву коришћења објекта.

У случају да је промена техничких услова условљена радовима на објекту, поступак издавања одобрења за прикључење на дистрибутивни систем се врши у складу са чланом 4. ове уредбе.

У случају промене техничких услова на месту прикључења које захтевају спајање или раздвајање обрачунских мерних места или промену начина прикључења, поступак издавања одобрења за прикључење на преносни систем врши се у складу са чл. 4-7. ове уредбе.

Оператор преносног система спроводи анализу за остале случајеве промене техничких услова на месту прикључења и промене у постојећем објекту.

Ако се анализом из става 6. овог члана утврди да су промене техничких услова на месту прикључења од утицаја на постојећи начин прикључења или на друге кориснике преносног система, примењују се одредбе чл. 4-7. ове уредбе.

Под променом техничких услова подразумева се и прикључење производног модула на унутрашње инсталације објекта купца.

Оперативно ограничење

Члан 16.

Одобрење за прикључење новог објекта за производњу и за складиштење електричне енергије на преносни систем и део дистрибутивног система којим управља оператор преносног система може да садржи оперативна ограничења.

Оперативно ограничење у смислу става 1. овог члана је привремено смањење активне снаге у месту прикључења у циљу обезбеђивања сигурног рада преносног система.

Објекат из става 1. овог члана за који је утврђено оперативно ограничење не може да узрокује промену услова прикључења за већ прикључене објекте.

Оператор преносног система подноси Агенцији за енергетику Републике Србије (у даљем тексту: Агенција) захтев за одобравање оперативних ограничења са студијом прикључења.

Агенција поступа по захтеву из става 4. овог члана у року од 15 дана од дана пријема захтева.

Агенција доноси акт након што изврши анализу студије прикључења и утврди да ли је оператор поступио на транспарентан и недискриминаторан начин.

Одобрена снага, услови за промену одобрене снаге

Члан 17.

Одобрена снага је максимална активна снага на месту прикључења која је одређена у одобрењу за прикључење, електроенергетској сагласности, условима за пројектовање и прикључење или другом акту којим је одобрено прикључење објекта корисника система.

Одобрена снага објекта за производњу електричне енергије може да буде мања од инсталисане снаге.

У случајевима из става 2. овог члана, оператор система је дужан да у техничким условима за прикључење уреди начин ограничења предаје снаге у систем у складу са одобреном снагом.

Одређивање одобрене снаге када не постоји податак о одобреној снази

Члан 18.

Када не постоји податак о одобреној снази сматра се да је одобрена снага:

1. за објекте купца прикључене на дистрибутивни систем напонског нивоа до 1 kV:
2. 17,25 kW код трофазног, а 5,75 kW код монофазног прикључка, када се електрична енергија мери директно преко бројила електричне енергије;
3. 90% снаге која одговара вредности назначене примарне струје уграђеног струјног мерног трансформатора, при називном напону и фактору снаге 0,95, а највише до трајно дозвољене струје напојног вода, када се електрична енергија мери полуиндиректно;
4. за објекте купца прикључене на дистрибутивни систем напонског нивоа преко 1 kV, а испод 110 kV:
5. 90% назначене снаге трансформаторске станице са једним трансформатором, преко које је објекат прикључен на систем, за фактор снаге 0,95, а највише до вредности назначене примарне струје уграђеног струјног мерног трансформатора при називном напону и фактору снаге 0,95;
6. 66% назначене снаге трансформаторске станице са два или више трансформатора, преко које је објекат прикључен на систем, за фактор снаге 0,95, а највише до вредности назначене примарне струје уграђеног струјног мерног трансформатора при називном напону и фактору снаге 0,95;

3) за објекте купца прикључене на систем напонског нивоа 110 kV и више, једнака максималној активној снази објекта за коју је задовољен критеријум сигурности у складу са правилима о раду и другим прописима у складу са Законом, али не више од назначене снаге објекта купца за фактор снаге 0,95;

4) за објекте за производњу електричне енергије, једнака максималној активној снази коју објекат за производњу електричне енергије може да преда у месту прикључења.

Минимална одобрена снага

Члан 19.

Минимална одобрена снага може да износи 3,68 kW за монофазни, односно 11,04 kW за трофазни прикључак уз уградњу лимитатора од 16 А.

Изузетно од става 1. овог члана, може се одобрити и мања снага за прикључење инсталација сигналних, надзорних и комуникационих уређаја уз уградњу лимитатора до 1 А.

Промена одобрене снаге

Члан 20.

Под променом одобрене снаге подразумева се разлика између захтеване снаге на месту прикључења из захтева за издавање одобрења за прикључење и одобрене снаге утврђене у складу са чл. 17. и 18. ове уредбе.

Захтев за издавање одобрења за прикључење због промене одобрене снаге садржи податке из чл. 2. и 3. ове уредбе.

За одлучивање о захтеву из става 2. овог члана за случај промене одобрене снаге, поступак издавања одобрења за прикључење на дистрибутивни систем се врши у складу са чланом 4, а на преносни систем у складу са чл. 4 - 7. ове уредбе.

III. УСЛОВИ И НАЧИН ПРИКЉУЧЕЊА ОБЈЕКАТА КОЈИ СЕ ГРАДЕ ИЛИ ПОСТАВЉАЈУ ПО ДРУГИМ ЗАКОНИМА, ОЗАКОЊЕНИХ ОБЈЕКАТА, ГРАДИЛИШТА, ОБЈЕКАТА КУПАЦА - ПРОИЗВОЂАЧА, КАО И ДРУГИХ ОБЈЕКАТА

Садржина захтева за објекте који се граде у складу са

законом којим се уређује рударство

Члан 21.

Захтев за издавање одобрења за прикључење објеката који се граде или постављају у складу са законом којим се уређује рударство подноси се оператору дистрибутивног система и садржи податке о:

1) подносиоцу захтева;

2) називу, врсти објекта и адреси/локацији објекта;

3) намени објекта;

4) инсталисаној снази и захтеваној снази објекта за који се подноси захтев;

5) броју и датуму правноснажног одобрења за изградњу рударских објеката и/или одобрења за извођење рударских радова, у складу са законом којим се уређује рударство;

6) року прикључења;

7) времену трајања прикључења.

Одобрење за прикључење објеката из става 1. овог члана издаје се решењем, у складу са Законом.

Уз захтев за издавање одобрења за прикључење објеката који се граде или постављају у складу са законом којим се уређује рударство прилаже се акт о одобрењу за изградњу или постављање у складу са тим законом.

Прикључење објекта из става 1. овог члана на дистрибутивни систем врши се у складу са Законом.

Садржина захтева за прикључење објеката

у поступку легализације/озакоњења

Члан 22.

Одобрење за трајно прикључење објекта који је био привремено прикључен на дистрибутивни систем по основу поступка легализације, односно озакоњења, издаје се на захтев који садржи податке о броју, датуму и органу који је издао решење о озакоњењу.

Оператор дистрибутивног система по службеној дужности прибавља решење о озакоњењу.

Садржина захтева за привремено прикључење градилишта

Члан 23.

Захтев за издавање одобрења за привремено прикључење градилишта подноси се оператору дистрибутивног система и садржи податке о:

1) подносиоцу захтева;

2) адреси/локацији градилишта;

3) захтеваној снази за потребе градилишта;

4) врсти потрошње на градилишту;

5) броју и датуму правноснажне грађевинске дозволе / решења о одобрењу за извођење радова;

6) року прикључења;

7) времену трајања прикључења.

Одобрење за привремено прикључење градилишта по правилу гласи на носиоца грађевинске дозволе / решења о одобрењу за извођење радова.

Изузетно од става 2. овог члана, одобрење за привремено прикључење градилишта може да гласи и на друго правно или физичко лице, уз сагласност носиоца грађевинске дозволе / решења о одобрењу за извођење радова, која се даје у писаној форми, оверена од стране јавног бележника.

Привремени градилишни прикључак се може користити до истека важности грађевинске дозволе, а након истека тог рока, оператор система је дужан да уклони привремене делове прикључка.

Привремени градилишни прикључак се може извести (цео или делом) као трајни ако технички услови то омогућавају.

Оператор дистрибутивног система по службеној дужности прибавља правноснажну грађевинску дозволу / решење о одобрењу за извођење радова.

За прикључење објекта из става 1. овог члана потребно је испунити услове из члана 4. ове уредбе.

Садржина захтева издавање одобрења за прикључење објеката као што су уређаји и инсталације јавних догађаја и други објекти

Члан 24.

Захтев за издавање одобрења за прикључење објеката као што су уређаји и инсталације јавних догађаја, циркуси, покретни објекти, објекти на води, контејнери, камп приколице, хоризонтална и вертикална сигнализација на постојећим путевима и саобраћајницама, телекомуникациона и опрема за видео надзор, билборди, сепарације, багери, уређаји за складиштење енергије и други уређаји и инсталације на површинама јавне намене или на парцелама на којима нема изграђених објеката по закону којим се уређује изградња објеката подноси се оператору дистрибутивног система и садржи податке о:

1) подносиоцу захтева;

2) називу, врсти објекта и адреси/локацији објекта;

3) намени и врсти потрошње објекта;

4) инсталисаној и захтеваној снази објекта;

5) броју и датуму издавања решења о одобрењу надлежног органа за постављање тих објеката;

6) року прикључења;

7) времену трајања прикључења.

Прикључење објеката из става 1. овог члана се може извршити преко унапред припремљених, трајних мерних места или прикључком привременог карактера који ће оператор дистрибутивног система након истека рока за прикључење уклонити.

Оператор дистрибутивног система по службеној дужности прибавља решења о одобрењу надлежног органа.

Прикључење објекта из става 1. овог члана врши се у складу са Законом.

Прикључење објеката за производњу електричне енергије, који се граде на постојећим објектима корисника система и који ће након прикључења објеката за производњу електричне енергије стећи статус купца произвођача, врши се у складу са уредбом којом се уређују критеријуми, услови и начин обрачуна потраживања и обавеза између купца-произвођача и снабдевача.

IV. УСЛОВИ И НАЧИН ПРИКЉУЧЕЊА ОБЈЕКАТА ЗА КОЈЕ ЈЕ ОДОБРЕН ПРОБНИ РАД КАО И УСЛОВИ И НАЧИН ДОКАЗИВАЊА ИСПУЊЕНОСТИ УСЛОВА ЗА ТРАЈНО ПРИКЉУЧЕЊЕ ОБЈЕКАТА НА СИСТЕМ

Садржина захтева за привремено прикључење објеката у пробном раду

Члан 25.

Захтев за издавање одобрења за привремено прикључење објеката за који је одобрен пробни рад подноси се надлежном оператору система и садржи податке о:

1) подносиоцу захтева;

2) називу, врсти објекта и адреси/локацији објекта;

3) намени објекта;

4) инсталисаној и одобреној снази објекта;

5) броју и датуму издавања коначне грађевинске дозволе / решења о одобрењу за извођење радова / одобрења за извођење рударских радова и/или за изградњу рударских објеката;

6) броју и датуму акта о одобравању пуштања објекта у пробни рад;

7) року прикључења;

8) захтеваном времену трајања привременог прикључења.

Оператор система по службеној дужности прибавља коначну грађевинску дозволу / решење о одобрењу за извођење радова / одобрење за извођење рударских радова и/или за изградњу рударских објеката и акт о одобравању пуштања објекта у пробни рад.

Одобрење за привремено прикључење објекта за који је одобрен пробни рад издаје се решењем надлежног оператора система, у складу са Законом.

У случају да је за пуштање објекта у пробни рад потребно спровести функционалну проверу усклађености објекта са системом на који се објекат прикључује, подносилац захтева је дужан да се обрати оператору система најмање 30 дана пре подношења захтева за функционалну проверу ради дефинисања обима, динамике, начина реализације активности и потребних предуслова у циљу спровођења функционалне провере.

Привремено прикључење објекта на систем се врши након што је издато одобрење за привремено прикључење.

Оператор система привремено ће прикључити објекат у пробном раду када су испуњени услови за прикључење прописани законом и услови из одобрења за прикључење за потребе привременог прикључења, односно уговора о прикључењу.

У поступку привременог прикључења, након пуштања уређаја и инсталација у објекту који је у пробном раду, оператор система по потреби проверава да ли су сви уређаји и инсталације у објекту усаглашени са техничким и другим условима из одобрења за прикључење.

Уколико се провером утврди да уређаји и инсталације у објекту нису у складу са техничким и другим условима из одобрења за прикључење, оператор система може обуставити испоруку, односно преузимање електричне енергије објекту у пробном раду.

Провера испуњености услова за трајно прикључење на систем

Члан 26.

Оператор система пре трајног прикључења објекта на систем проверава испуњеност услова из уговора о прикључењу, одобрења за прикључење, односно услова за пројектовање и прикључење.

У случају прикључења на преносни систем и део дистрибутивног система којим управља оператор преносног система, испуњеност услова из става 1. овог члана се доказује:

1) актом оператора преносног система о усаглашености рада објекта са захтевима из одобрења за прикључење, које се издаје након завршеног функционалног испитивања;

2) записником о испуњењу обавеза из уговора о прикључењу објекта који се прикључује, односно из одобрења за прикључење, за случајеве када се уговор о прикључењу не закључује.

У случају прикључења на преносни систем објекта дистрибутивног система испуњеност услова из става 1. овог члана се доказује записником о испуњењу обавеза из уговора о прикључењу, за објекат који се прикључује.

Испуњеност услова из одобрења за прикључење, односно услова за пројектовање и прикључење за објекте који се прикључују на дистрибутивни, односно затворени дистрибутивни систем, утврђује се у зависности од напонског нивоа на који се објекат прикључује и доказује се:

1) употребном дозволом, за објекат који се прикључује на напонски ниво изнад 1 kV, односно одговарајућим актима који су прописани правилима о раду система и закљученим уговором о експлоатацији, ако за ту врсту објекта није предвиђено издавање употребне дозволе;

2) употребном дозволом или актом надлежног субјекта у складу са прописом којим се уређују технички услови за електричне инсталације за објекат који се прикључује на напонски ниво до 1 kV, рударских објеката и градилишта свих напонских нивоа.

Испуњеност услова, у складу са овим чланом, проверава се и у случају када се прикључује објекат који је претходно искључен са система.

Провера испуњености услова који се односе на снабдевање

Члан 27.

Испуњеност услова који се односе на снабдевање, за случај прикључења на преносни, дистрибутивни односно затворени дистрибутивни систем, доказује се:

1. уговором о снабдевању без комерцијалних података или
2. уговором који кориснику система омогућава трговину на организованом тржишту електричне енергије.

Испуњеност услова који се односи на уређење балансне одговорности, доказује се закљученим уговором о потпуном снабдевању, односно уговором о преносу балансне одговорности у случају снабдевања по уговору са унапред одређеним количинама или уговором о балансној одговорности закљученим са оператором преносног система.

Испуњеност услова који се односе на уређење приступа систему доказује се уговором о приступу систему или уговором о потпуном снабдевању за свако место примопредаје под условом да је снабдевач са оператором система уговорио приступ систему од дана почетка снабдевања.

У случају да се преко истог мерног уређаја региструје предата и преузета енергија, испуњеност услова утврђује се за оба смера електричне енергије.

Прикључење на систем се може извршити када се испуне сви услови за прикључење у оба смера електричне енергије.

У случају да подносилац захтева обавља и енергетску делатност снабдевања електричном енергијом, испуњеност услова из ст. 1 - 3. овог члана доказује се потврдом подносиоца захтева – снабдевача, која садржи податке о врсти и периоду снабдевања.

Одобрење за прикључење

Члан 28.

Одобрење за прикључење се издаје са роком важења од две године за прикључење на дистрибутивни систем, односно затворени дистрибутивни систем, а три године за прикључење на преносни систем и на део дистрибутивног система којим управља оператор преносног система, од дана достављања решења.

Рок из става 1. овог члана може се продужити само једном на захтев подносиоца, најдуже до две године.

Уз захтев за продужење рока важења одобрења за прикључење на преносни систем, као и за део дистрибутивног система којим управља оператор преносног система, прилаже се грађевинска дозвола односно решење о одобрењу за извођење радова за прикључак (укључујући и заједнички прикључак), као и за недостајућу инфраструктуру, уколико потреба за том инфраструктуром постоји.

Захтев за продужење рока подноси се на обрасцу, који објављује оператор система на својој интернет страници, најкасније 30 дана пре истека рока важења решења којим је одобрено прикључење.

У случају да је одобрено привремено прикључење, рок важења одобрења за прикључење се продужава до истека рока важења одобрења за привремено прикључење.

Истеком рока важења одобрења за прикључење, обуставља се поступак прикључења.

Акт о прикључењу

Члан 29.

Оператор система издаје подносиоцу захтева за прикључење акт о прикључењу. У случају прикључења на преносни систем и део дистрибутивног система којим управља оператор преносног система, акт се издаје за све објекте, а у случају прикључења на дистрибутивни систем, само за објекат произвођача, складиштара електричне енергије (у даљем тексту: складиштар) и купца-произвођача, након што оператор система изврши све провере у складу са чл. 26. и 27. ове уредбе.

Акт из става 1. овог члана садржи следеће податке: број и датум решења којим је одобрено прикључење, датум прикључења, јединствени идентификациони код или број мерног места.

Оператор система доставља кориснику акт из става 1. овог члана за сва мерна места корисника која се прикључују на систем којим управља.

V. ПРИКЉУЧЕЊЕ ОБЈЕКТА КУПЦА НА ДИСТРИБУТИВНИ СИСТЕМ ЕЛЕКТРИЧНЕ ЕНЕРГИЈЕ У ПОСТУПКУ ОБЈЕДИЊЕНЕ ПРОЦЕДУРЕ

Документација која се доставља кроз ЦИС

Члан 30.

Подносилац захтева, уз пријаву радова за објекат који се гради и прикључује на дистрибутивни систем електричне енергије, коју подноси у складу са законом којим се уређује изградња објеката, доставља надлежном органу преко Централног информационог система (у даљем тексту: ЦИС) правилно попуњен и потписан типски уговор o изградњи прикључка на дистрибутивни систем електричне енергије (у даљем тексту: типски уговор), који му је достављен у поступку издавања локацијских услова, у складу са законом којим се уређује изградња објеката, односно изјаву о прихватању тог уговора састављену у форми електронског документа, у складу са законом којим се уређује електронско пословање.

Типски уговор нарочито садржи податке о: трошковима прикључења који обухватају трошкове изградње прикључка и део трошкова система насталих због прикључења објекта (у даљем тексту: трошкови прикључења), року и начину плаћања и року изградње прикључка и састављен је у форми електронског документа, у складу са законом којим се уређује електронско пословање.

Обавезе оператора у вези изградње прикључка

Члан 31.

Даном уплате износа на име трошкова прикључења из типског уговора наступа обавеза оператора дистрибутивног система електричне енергије да приступи изградњи прикључка, да у року за извођење радова из типског уговора изгради прикључак, као и да обавести надлежни орган о завршетку радова на изградњи прикључка, без обавезе подносиоца захтева да га додатно обавештава о извршеној уплати.

Садржина захтева за прикључење објекта након

завршетка изградње објекта преко ЦИС

Члан 32.

Подносилац захтева, након завршетка изградње објекта, подноси захтев за прикључење објекта надлежном органу из члана 30. став 1. ове уредбе преко ЦИС.

Уз захтев за прикључење из става 1. овог члана прилаже се:

1. употребна дозвола или изјава извођача радова, са потврдом одговорног извођача радова да су уређаји и инсталације изведени у складу са прописима и стандардима који важe за поједине врсте радова, инсталација и опреме и извештајем о исправности те инсталације, коју је извођач радова сачинио у складу са актом којим се уређују технички услови за електричне инсталације ниског напона, за објекaт који се прикључује на напонски ниво до 1 kV;
2. употребна дозвола за објекат који се прикључује на напонски ниво изнад 1 kV за које је сагласно закону којим се уређује изградња објекта обавезно прибављање употребне дозволе;
3. употребна дозвола или други докази у складу са правилима о раду, за објекте који се прикључују на напонски ниво изнад 1 kV за које сагласно закону којим се уређује изградња објекта није обавезно прибављање употребне дозволе;

4) уговор о снабдевању без комерцијалних података или информација издата од снабдевача о броју и датуму закључења уговора о снабдевању, врсти уговора, периоду снабдевања, снабдевачу и крајњем купцу.

У случају да са крајњим купцем није закључен уговор о потпуном снабдевању, подносилац захтева, осим уговора или информације из става 2. тачка 4) овог члана прилаже и:

1. информацију издату од оператора преносног система електричне енергије о броју и датуму закључења уговора којим је уређена балансна одговорност са оператором преносног система електричне енергије или у случају преноса балансне одговорности, информацију издату од оператора система о балансно одговорној страни на коју је пренета балансна одговорност;
2. информацију о броју и датуму закључења уговора којим је уређен приступ систему са оператором дистрибутивног система електричне енергије.

Ако је за прикључење објекта на напонски ниво изнад 1 kV потребно прикључење трансформаторске станице и/или подземног или надземног вода, достављају се и други докази наведени у условима за пројектовање и прикључење, који су прибављени у процедури издавања локацијских услова.

Провера испуњености услова за захтеве

за прикључење поднете преко ЦИС

Члан 33.

Оператор дистрибутивног система електричне енергије, у року од 15 дана од дана пријема захтева за прикључење од надлежног органа преко ЦИС проверава испуњеност услова за прикључење и ако су испуњени сви услови издаје одобрење које је извршно даном доношења и врши прикључење тог објекта на дистрибутивни систем електричне енергије.

Одобрење из става 1. овог члана садржи и коначни обрачун трошкова прикључења на дистрибутивни систем електричне енергије.

У случају да се трошкови прикључења исказани у обрачуну из става 2. овог члана разликују од износа трошкова прикључења уплаћеног по типском уговору, подносилац захтева накнадно врши уплату те разлике или му оператор дистрибутивног система електричне енергије врши повраћај више плаћеног износа.

VI. НАЧИН И ПОСТУПАК УТВРЂИВАЊА ЛИСТЕ КРАЈЊИХ КУПАЦА КОЈИ ИСПУЊАВАЈУ УСЛОВЕ ЗА СТАТУС МАЛОГ КУПЦА

Утврђивање листе крајњих купаца

Члан 34.

Оператор дистрибутивног система, најкасније до 20. фебруара текуће године утврђује листу крајњих купаца (правних лица и предузетника), чија су сва мерна места прикључена на напонски ниво до 1 kV и чија је укупна потрошња на свим мерним местима збирно у претходној календарској години мања од 30.000 kWh.

Оператор дистрибутивног система дужан је да упути захтев крајњим купцима из става 1. овог члана за достављање података о оствареном годишњем приходу и броју запослених у претходној календарској години, најкасније до 25. фебруара текуће године. Уз захтев се доставља и образац изјаве који оператор дистрибутивног система објављује на својој интернет страници.

Крајњи купци из става 2. овог члана дужни су да оператору дистрибутивног система доставе попуњену изјаву у року од десет дана од дана пријема захтева, а најкасније до 10. марта текуће године.

На основу података и прикупљених изјава, оператор дистрибутивног система утврђује листу крајњих купаца који испуњавају услове за статус малог купца и о томе обавештава гарантованог снабдевача и крајњег купца најкасније до 31. марта текуће године.

Крајњи купац може закључити уговор о потпуном снабдевању са гарантованим снабдевачем по пријему обавештења оператора дистрибутивног система да испуњава услове за малог купца.

Обавештење крајњег купца о губљењу статуса

Члан 35.

Гарантовани снабдевач, у року од 15 дана од дана пријема листе из члана 34. став 4. ове уредбе, обавештава крајњег купца који је изгубио статус малог купца о његовим правима и обавезама.

Уговор о потпуном снабдевању крајњег купца са гарантованим снабдевачем из става 1. овог члана престаје да важи најкасније 1. јуна текуће године.

Утврђивање испуњености услова за стицање статуса малог купца

Члан 36.

У случају прикључења објекта новог корисника система или новог објекта постојећег корисника система, оператор дистрибутивног система утврђује да ли корисник система испуњава услове за стицање статуса малог купца, и ако испуњава, о томе обавештава корисника система.

VII. МЕСТО РАЗГРАНИЧЕЊА ОДГОВОРНОСТИ ЗА ИСПОРУЧЕНУ ЕЛЕКТРИЧНУ ЕНЕРГИЈУ ИЗМЕЂУ ОПЕРАТОРА СИСТЕМА И КУПЦА, ОДНОСНО ПРОИЗВОЂАЧА

Место разграничења преносног система

Члан 37.

Место разграничења преносног система и инсталација објекта купца или произвођача или складишта електричне енергије које се прикључује на преносни систем је:

1. место између мерних уређаја и увода проводника у проводни изолатор на високонапонској страни блок-трансформатора објекта произвођача;
2. место између мерних уређаја и увода проводника у проводни изолатор на високонапонској страни трансформатора опште групе сопствене потрошње објекта произвођача;
3. место између мерних трансформатора и увода проводника у проводни изолатор на високонапонској страни трансформатора, за случај прикључења трансформаторске станице купца или произвођача или складишта електричне енергије;
4. затезни ланац на порталу објекта оператора система, за случај прикључења далековода купца или произвођача или складишта електричне енергије;
5. увод кабла у кабловско поље, односно ћелију у објекту оператора система, за случај прикључења кабла купца или произвођача или складишта електричне енергије.

Изузетно од става 1. овог члана, код постојећих објеката, оператор преносног система може, уз сагласност корисника система, одредити друго место разграничења преносног система и инсталација објекта купца или произвођача који се прикључује на преносни систем, под условом да се преко тих инсталација не преноси електрична енергија до других корисника система.

Место разграничења преносног система и инсталација објекта оператора дистрибутивног система који се прикључује на преносни систем је затезни ланац на порталу објекта оператора дистрибутивног система, односно кабловска завршница у објекту оператора дистрибутивног система.

Место разграничења преносног система и инсталација објекта оператора затвореног дистрибутивног система који се прикључује на преносни систем преко водова који служе за напајање само објеката затвореног дистрибутивног система одређује се у складу са ставом 1. тач. 4) и 5) овог члана.

Место разграничења дистрибутивног система

Члан 38.

Место разграничења дистрибутивног система и инсталација постојећег објекта купца или произвођача који се прикључује на дистрибутивни систем напона већег од 1kV је:

1. између мерних трансформатора и увода проводника у проводни изолатор на високонапонској страни трансформатора, за случај прикључења трансформаторске станице купца или произвођача;
2. затезни ланац на порталу објекта оператора система, за случај прикључења далековода купца или произвођача;
3. увод кабла у кабловско поље, односно ћелију у објекту оператора система, за случај прикључења кабла купца или произвођача;
4. расклопни уређај на стубу стубне трансформаторске станице за случај прикључења објекта купца или произвођача на надземни вод дистрибутивног система.

Место разграничења дистрибутивног система и инсталација новог објекта купца, произвођача или складиштара који се прикључује на дистрибутивни систем напона већег од 1 kV је:

1. увод кабла у кабловску ћелију прикључно - разводног постројења оператора система, које је физички одвојено од постројења корисника и налази се на граници парцеле корисника са јавном површином;
2. расклопни уређај на стубу који се налази на граници парцеле корисника са јавном површином или на јавној површини најближој парцели корисника, у случају прикључења објекта купца, произвођача или складиштара на надземни вод дистрибутивног система.

Место разграничења дистрибутивног система и инсталација сопствене потрошње објекта оператора преносног система који се прикључује на дистрибутивни систем напона већег од 1kV је:

1. увод кабла у кабловску ћелију средњенапонског постројења које се налази у објекту оператора преносног система;
2. увод кабла у кабловску ћелију прикључно - разводног постројења оператора дистрибутивног система, које је физички одвојено од постројења оператора преносног система и налази се на граници парцеле оператора преносног система са јавном површином;
3. расклопни уређај на стубу који се налази на граници парцеле оператора преносног система са јавном површином или на јавној површини најближој парцели оператора преносног система.

Место разграничења дистрибутивног система и нових и постојећих инсталација објекта купца, произвођача или складиштара који се прикључује на дистрибутивни систем напона до 1 kV је:

1. увод проводника инсталације објекта купца, произвођача или складиштара у мерно разводни орман, када се примењује директно мерење;
2. увод проводника инсталације објекта купца, произвођача или складиштара у разводни орман, односно постројење у коме су смештени струјни мерни трансформатори, када се примењује полуиндиректно мерење.

Мерно разводни орман из става 4. тачка 1) овог члана и разводни орман, односно постројење из става 4. тачка 2) овог члана, поставља се на граници парцеле корисника са јавном површином или на јавној површини најближој парцели корисника.

Место разграничења одговорности за испоручену електричну енергију

Члан 39.

Место разграничења одговорности за испоручену електричну енергију између оператора система и крајњег купца, купца-произвођача, складиштара, односно произвођача је место на коме се граниче инсталације објекта крајњег купца, купца-произвођача, складиштара односно произвођача и преносног, односно дистрибутивног система и место примопредаје/испоруке електричне енергије.

Место разграничења одговорности за испоручену електричну енергију између оператора преносног система и оператора дистрибутивног система је место на коме се граниче инсталације објекта преносног и дистрибутивног система и место примопредаје/испоруке електричне енергије.

Број мерних уређаја по стану или пословном простору

Члан 40.

За објекат који у свом саставу има станове или пословне просторе, који се прикључујe на дистрибутивни систем, испоручена електрична енергија се мери једним посебним мерним уређајем за сваки стан или пословни простор, осим у случају када се за одрeђене уређаје у стану или пословном простору изводи посебна инсталација преко које оператор дистрибутивног система може да управља потрошњом, па се испоручена електрична енергија у том случају мери преко посебног мерног уређаја.

Мерни уређај у случају рушења објекта

или пресељења власника објекта

Члан 41.

У случају искључења мерног места због рушења објекта или пресељења власника објекта, власник објекта који је био прикључен на систем, има право на мерни уређај истог типа и класе тачности, без накнаде, на другом мерном месту (локацији) на подручју истог оператора система.

Замена мерног уређаја

Члан 42.

Оператор система дужан је да на захтев правног или физичког лица чији је објекат прикључен на систем, изврши уградњу или замену постојећег мерног уређаја мерним уређајем који омогућава другачији начин обрачуна за случајеве који не подлежу издавању одобрења за прикључење.

Трошкове набавке и уградње мерног уређаја из става 1. овог члана сноси подносилац захтева, а уградњу на мерном месту врши оператор система.

Записник о извршеној замени

Члан 43.

Оператор система је дужан да у случају замене мерног уређаја другим одговарајућим мерним уређајем кориснику система достави записник о извршеној замени.

Поступање у случају сметњи или оштећења на мерним уређајима

Члан 44.

Оператор система је дужан да без одлагања, а најкасније у року од три дана од дана утврђивања, обавести корисника система о свим сметњама или оштећењима на мерним уређајима и да у том року отклони уочене недостатке.

Када корисник система утврди да је дошло до сметњи, односно оштећења на мерним и припадајућим уређајима или нестанка уређаја, дужан је да о томе без одлагања, а најкасније у року од три дана од утврђивања, обавести оператора система.

VIII. УСЛОВИ ЗА ЗАКЉУЧЕЊЕ УГОВОРА О СНАБДЕВАЊУ

Садржина захтева за закључење уговора о снабдевању

Члан 45.

Захтев за закључење уговора о снабдевању снабдевачу може поднети правно лице, физичко лице или предузетник у следећим случајевима:

* 1. прикључења новог објекта на систем;
  2. повећања броја места примопредаје;
  3. промене права својине или коришћења објекта по другом основу;
  4. коришћења права на промену снабдевача;
  5. ради стицања статуса купца-произвођача;
  6. у другим случајевима у складу са Законом.

Уз захтев за закључење уговора о снабдевању за објекат који се први пут прикључује доставља се доказ о праву својине или доказ да се објекат користи по другом основу, као и јединствени идентификациони код или број мерног места.

Уз захтев за закључење уговора о потпуном снабдевању за објекат купца-произвођача доставља се и обавештење о прилагођењу мерног места издато од надлежног оператора система.

Гарантовани снабдевач је дужан да подносиоца захтева обавести о условима за закључивање уговора и цени снабдевања најкасније у року од два дана од дана пријема захтева из става 1. овог члана.

Снабдевач који уговара снабдевање електричном енергијом на отвореном тржишту, дужан је да о условима за закључивање уговора и цени снабдевања обавести подносиоца захтева у складу са његовим захтевом.

Пријава промене

Члан 46.

#### Крајњи купац је дужан да снабдевачу, најкасније у року од 15 дана од дана настале промене, пријави:

#### 1) промену података о личности;

#### 2) промену пословног имена;

#### 3) промену намене потрошње електричне енергије;

#### 4) статусну промену;

#### 5) друге промене настале после закључења уговора о снабдевању, односно уговора о приступу систему.

#### Снабдевач без одлагања о променама из става 1. овог члана обавештава оператора система.

#### Крајњи купац који има закључен уговор о снабдевању са унапред одређеном количином електричне енергије, о променама из става 1. овог члана обавештава снабдевача и оператора система, најкасније у року од 15 дана од дана настале промене.

Закључење уговора о снабдевању у случају промене права својине на објекту

Члан 47.

У случају промене права својине на објекту претходни власник објекта је дужан да у року од осам дана од дана промене, у писаној форми, достави свом снабдевачу отказ уговора о потпуном снабдевању електричном енергијом за одговарајуће место примопредаје, са исправом о промени права својине.

Снабдевач из става 1. овог члана у року од два дана обавештава оператора система о отказу уговора о потпуном снабдевању, уз одговарајућу исправу о промени права својине.

Претходни власник објекта дужан је да измири обавезе које проистичу из уговора о снабдевању и уговора о приступу систему на одговарајућем месту примопредаје до дана отказа уговора о снабдевању и уговора о приступу систему.

Неизмирене обавезе претходног власника објекта не могу бити сметња да нови власник закључи уговор о снабдевању и уговор о приступу систему.

Нови власник објекта, да би закључио уговор о снабдевању са изабраним снабдевачем, дужан је да уз захтев за закључивање уговора о снабдевању, поднесе одговарајућу исправу о промени права својине.

Снабдевач из става 5. овог члана дужан је да без одлагања обавести оператора система о закљученом уговору о потпуном снабдевању са новим власником и да приложи одговарајућу исправу о промени права својине.

Оператор система је дужан да у року од три дана од примљеног обавештења из става 2, односно става 6. овог члана изврши контролу мерног места, сачини записник о извршеној контроли, очита стање мерног уређаја и мерне податке достави снабдевачу претходног власника у року од једног дана.

Очитано стање мерног уређаја је крајње стање за претходног власника, а уколико је нови власник закључио уговор о снабдевању, очитано стање мерног уређаја је почетно стање за новог власника – крајњег купца.

У случају да претходни власник објекта има са снабдевачем закључен уговор о снабдевању са унапред одређеном количином, дужан је да о промени права својине на објекту обавести снабдевача и оператора система.

У случају да нови власник објекта са снабдевачем закључи уговор о снабдевању са унапред одређеном количином, дужан је да о промени права својине на објекту обавести оператора система.

У случају да нови власник објекта не закључи уговор о снабдевању, односно не уреди приступ систему и балансну одговорност, оператор система ће обуставити испоруку електричне енергије са даном очитавања стања, у складу са Законом.

Члан 48.

У случају смрти физичког лица, крајњег купца, уговор о снабдевању престаје да важи истеком рока на који је закључен или закључењем уговора од стране наследника по окончању оставинског поступка.

Након завршеног оставинског поступка нови власник објекта је дужан да у року од осам дана закључи уговор о снабдевању за одговарајуће место примопредаје са исправом о промени права својине.

Закључење уговора о снабдевању са закупцем

Члан 49.

Закупац може са снабдевачем закључити уговор о снабдевању на основу сагласности закуподавца, који је дужан да достави свом снабдевачу отказ уговора о потпуном снабдевању електричном енергијом у писаној форми за одговарајуће место примопредаје.

Уз отказ, закуподавац је дужан да достави уговор о закупу без комерцијално осетљивих података.

Снабдевач закуподавца је дужан да у року од два дана од дана пријема отказа уговора обавести оператора система о отказу уговора о потпуном снабдевању и достави исправе из става 2. овог члана.

Закуподавац је дужан да измири своје обавезе које проистичу из уговора о снабдевању и уговора о приступу систему на одговарајућем месту примопредаје до дана отказа уговора о снабдевању и уговора о приступу систему.

Неизмирене обавезе закуподавца не могу бити сметња да закупац закључи уговор о снабдевању и уговор о приступу систему.

Снабдевач закупца из става 1. овог члана дужан је да обавести оператора система о закљученом уговору о потпуном снабдевању са закупцем и достави уговор о закупу и сагласност закуподавца, у писаној форми.

Оператор система је дужан да у року од три дана од примљеног обавештења од снабдевача закупца из става 1, односно снабдевача закуподавца из става 3. овог члана изврши контролу мерног места, сачини записник о извршеној контроли, очита стање мерног уређаја и мерне податке достави снабдевачу закуподавца у року од једног дана.

Очитано стање мерног уређаја је крајње стање за закуподавца - крајњег купца, а уколико је закупац закључио уговор о снабдевању, очитано стање мерног уређаја је почетно стање за закупца - крајњег купца.

У случају да закуподавац има са снабдевачем закључен уговор о снабдевању са унапред одређеном количином, дужан је да о давању објекта у закуп обавести снабдевача и оператора система.

У случају да закупац са снабдевачем закључи уговор о снабдевању са унапред одређеном количином дужан је да о закупу обавести оператора система.

У случају да закупац не закључи уговор о снабдевању, односно не регулише приступ систему и балансну одговорност са даном очитавања стања на мерном уређају електричне енергије, оператор система ће обуставити испоруку електричне енергије на том месту примопредаје.

У случају престанка уговора о закупу, закупац је дужан да снабдевачу и оператору система достави обавештење у писаној форми о престанку уговора.

Закључење уговора о снабдевању у случају коришћења објекта

на основу одговарајуће исправе и сагласности

Члан 50.

Корисник објекта на основу одговарајуће исправе (одлука, решење, уговор и др.) може са снабдевачем закључити уговор о снабдевању на основу сагласности власника, односно имаоца другог права на објекту.

На закључење уговора о снабдевању из става 1. овог члана сходно се примењује члан 49. ове уредбе.

Престанак уговора о снабдевању

Члан 51.

Уговор о снабдевању престаје у случају:

1) истека периода на који је закључен;

2) искључења објекта са система;

3) отказа од стране купца због коришћења права на промену снабдевача;

4) закључења новог уговора између истог купца и снабдевача којим се мењају услови или цене снабдевања;

5) закључења споразума о раскиду уговора (споразумни раскид);

6) отказа, односно раскида од стране снабдевача или купца, због неизвршења уговорних обавеза;

7) закључења уговора о снабдевању за место примопредаје са новим власником односно корисником објекта;

8) отказа од стране гарантованог снабдевача због губитка права крајњег купца на гарантовано снабдевање;

9) престанка постојања купца - правног лица које нема правне следбенике;

10) промене статуса купца у статус купца-произвођача, у складу са уредбом којом се уређују критеријуми, услови и начин обрачуна потраживања и обавеза између купца - произвођача и снабдевача;

11) престанка уговора о приступу систему, односно престанка регулисања балансне одговорности снабдевача, за уговор о потпуном снабдевању.

У случају када је уговор о снабдевању закључен за више места примопредаје истог крајњег купца услед отказа, односно искључења са система на једном месту примопредаје, уговор о снабдевању престаје само за то место примопредаје.

Снабдевач је дужан да о престанку важења уговора из става 1. тач. 4)-11) овог члана обавести оператора система најкасније три дана пре престанка уговора.

Оператор система је дужан да обавести снабдевача о искључењу мерног места најкасније три дана након искључења.

Оператор система обезбеђује мерне податке за место примопредаје на дан престанка уговора о снабдевању и податке доставља кориснику система са којим има закључен уговор о приступу.

У случају престанка уговора о потпуном снабдевању престају одредбе уговора којим се уређује приступ систему и одредбе уговора којим се уређује балансна одговорност за место примопредаје осим у случају из става 1. тачка 4) овог члана, када одредбе уговора којима су уређени приступ и балансна одговорност остају на снази.

IX. УСЛОВИ И ПОСТУПАК ОБУСТАВЕ ИСПОРУКЕ ИЛИ ПРЕУЗИМАЊА ЕЛЕКТРИЧНЕ ЕНЕРГИЈЕ КРАЈЊИМ КУПЦИМА ИЛИ ПРОИЗВОЂАЧИМА, КАО И ЕНЕРГЕТСКИ УГРОЖЕНИМ КУПЦИМА

Обустава испоруке електричне енергије

Члан 52.

Оператор система обуставиће крајњем купцу испоруку електричне енергије, односно обуставиће преузимање електричне енергије од произвођача, у случајевима прописаним Законом.

Обавезе које се односе на приступ систему не престају током трајања обуставе, изузев у случају обуставе на захтев крајњег купца у трајању од најмање једне а највише две године.

Оператор система ће, у случајевима прописаним законом, извршити обуставу испоруке и преузимања електричне енергије произвођачу на местима примопредаје на којима се електрична енергија и преузима и испоручује.

Оператор система ће извршити обуставу испоруке електричне енергије купцу – произвођачу у складу законом и прописом којим се уређују критеријуми, услови и начин обрачуна потраживања и обавеза између купца – произвођача и снабдевача.

Обустава на захтев снабдевача

Члан 53.

Оператор система ће на захтев снабдевача обуставити испоруку електричне енергије крајњем купцу због неизвршених обавеза по уговору о снабдевању електричне енергије, на начин и под условима прописаним Законом, законом којим се уређује заштита потрошача и овом уредбом.

Снабдевач је дужан да пре подношења захтева оператору система за обуставу испоруке електричне енергије због неизвршених обавеза по уговору о снабдевању електричне енергије, крајњег купца претходно упозори да у року прописаним Законом измири доспеле обавезе.

Упозорење из става 2. овог члана, осим података о снабдевачу, садржи и:

1) износ дуга и податке о месту примопредаје или броју уговора о снабдевању у случају да се обустава односи на више места примопредаје крајњег купца;

2) рок за измирење дуга, који не може бити краћи од 15 дана ни дужи од 30 дана од дана достављања упозорења, као и начин за измирење дуга;

3) начин и рок обавештавања снабдевача у случају измирења дуга ради наставка испоруке електричне енергије;

4) обавештење да ће снабдевач, у случају да се дуг не измири, по истеку рока за измирење дуга, покренути поступак обуставе испоруке електричне енергије подношењем захтева оператору система на који је објекат крајњег купца прикључен, са навођењем законског рока од осам дана у којем је оператор система обавезан да обуставу изврши;

5) навођење обавезе крајњег купца да предузме све потребне мере за случај обуставе испоруке ради заштите живота или здравља људи, безбедности имовине и заштите животне средине;

6) поуку о праву на приговор и начину и року за подношење приговора у случају обуставе испоруке електричне енергије;

7) обавештење да обуставом испоруке електричне енергије не престаје уговор о снабдевању, односно уговор о приступу систему, због чега крајњи купац за време обуставе има обавезе које се односе на приступ систему;

8) друге податке и обавештења у складу са Законом и овом уредбом.

Упозорење из става 2. овог члана може се доставити посебно, уз рачун за електричну енергију или електронским путем у случају да се корисник система определио за електронску доставу рачуна.

Захтев за обуставу испоруке електричне енергије из става 1. овог члана, снабдевач може поднети по истеку рока из упозорења за једно, више или сва места испоруке електричне енергије истог крајњег купца, која су набројана у упозорењу, а чији су објекти прикључени на систем којим управља оператор система коме се захтев за обуставу испоруке подноси.

Оператор система објављује обрасце захтева за обуставу испоруке електричне енергије из члана 52. ове уредбе и овог члана на својој интернет страници.

Услов за наставак испоруке

Члан 54.

Оператор система дужан је да обавести снабдевача о извршеној обустави испоруке електричне енергије у року од три дана од дана извршене обуставе.

Оператор система је обавезан да настави испоруку електричне енергије у објекту крајњег купца без одлагања, а најкасније у року од 24h по пријему обавештења снабдевача да су отклоњени разлози за извршену обуставу испоруке електричне енергије.

Опомена

Члан 55.

Оператор система је дужан да крајњем купцу, односно произвођачу пре обуставе испоруке електричне енергије, односно преузимања електричне енергије, достави опомену са навођењем рока за отклањање уочених неправилности у случајевима:

1) када користи, односно предаје, електричну енергију супротно условима који су утврђени у одобрењу за прикључење, осим у случају када је предвиђено искључење;

2) када крајњи купац не извршава обавезе по уговору о приступу на преносни или дистрибутивни систем електричне енергије;

3) када крајњи купац преко своје инсталације омогући другом крајњем купцу потрошњу електричне енергије без одобрења оператора система;

4) када одобрењем за прикључење није уређен утицај на квалитет напона, а крајњи купац или произвођач својим уређајима или начином коришћења електричне енергије прекорачи прописане емисионе нивое.

Рок из става 1. овог члана не може бити краћи од три дана, ни дужи од осам дана од дана достављања опомене.

Оператор система је дужан да одмах изврши обуставу без претходног упозорења у случајевима:

1) када електроенергетски објекти, постројења или уређаји купца или произвођача не испуњавају услове у складу са прописима и представљају непосредну опасност по живот и здравље људи, животну средину и имовину;

2) када крајњи купац или произвођач онемогући овлашћеним лицима оператора преносног, односно дистрибутивног система безбедан, потпун и неометан приступ мерним уређајима и инсталацијама, као и месту мерења ради очитавања, провере исправности, отклањања кварова, замене, одржавања и контроле исправности мерних и других уређаја са мерним орманима, као и уређења мерног места;

3) коришћења или предаје електричне енергије без уговора о снабдевању или потпуном снабдевању или откупу енергије, односно када му је истекло резервно снабдевање, а није закључио уговор о снабдевању;

4) коришћења или предаје електричне енергије, без уређене балансне одговорности у складу са Законом.

Оператор система је дужан да на писани захтев купца или произвођача изврши обуставу у року од осам дана од дана подношења захтева, под условом да се обустава захтева за период од најкраће годину дана, а најдуже две године.

Резервни снабдевач је дужан да обавести оператора система о року када купцу истиче право на резервно снабдевање најмање осам дана пре истека тог рока, а оператор система је дужан да о извршеној обустави обавести резервног снабдевача.

Резервни снабдевач обавештава оператора система о крајњим купцима који су у складу са Законом почели да користе резервно снабдевање, а нису потписали уговор са резервним снабдевачем у законом одређеном року.

Обустава енергетски угроженим купцима

Члан 56.

Енергетски угроженим купцима који су статус енергетски угроженог купца стекли на основу здравственог стања, у складу са прописом којим се уређује стицање тог статуса, не може се обуставити испорука електричне енергије због неизвршених обавеза из уговора о снабдевању у периоду важења решења којим је стечен статус енергетски угроженог купца.

X. ВРСТА ОБЈЕКАТА ПО НАМЕНИ КОЈИМА СЕ НЕ МОЖЕ ОБУСТАВИТИ ИСПОРУКА ЕЛЕКТРИЧНЕ ЕНЕРГИЈЕ ЗА СЛУЧАЈ НЕИЗВРШАВАЊА ОБАВЕЗА ЗА ИСПОРУЧЕНУ ЕЛЕКТРИЧНУ ЕНЕРГИЈУ И У ДРУГИМ СЛУЧАЈЕВИМА

Објекти изузети од обуставе електричне енергије

Члан 57.

Због неизвршених обавеза за испоручену електричну енергију не може се обуставити испорука електричне енергије купцима за објекте чији би прекид рада довео до непосредне опасности по живот и здравље људи и за објекте од посебног интереса за привреду и живот људи и одбрану Републике Србије.

Објектима из става 1. овог члана сматрају се:

1) здравствене установе у складу са законом којим се уређује здравствена заштита, изузев апотека;

2) објекти водовода и канализације (за производњу, пречишћавање и транспорт воде, за функционисање канализације);

3) кухиње за снабдевање дечјих установа и установа социјалне заштите;

4) системи даљинског грејања;

5) хидрометеоролошки и сеизмолошки заводи;

6) рудници угља за снабдевање термоелектрана;

7) војни објекти;

8) објекти установе јавног радиодифузног сервиса у складу са законом којим се уређују електронске комуникације;

9) предшколске, школске и високошколске установе;

10) објекти полиције у складу са законом и прописима којима се уређује рад полиције;

11) објекти ватрогасне службе у складу са законом којим се уређује заштита од пожара;

12) објекти јавне телекомуникационе мреже у складу са законом којим се уређују електронске комуникације;

13) објекти за издржавање заводских санкција у складу са законом којим се уређује извршење кривичних санкција;

14) објекти органа државне управе у којима се обављају стручни и са њима повезани извршни послови у области метрологије;

15) сопствена потрошња енергетских објеката и пословних објеката енергетских субјеката лиценцираних за обављање енергетске делатности, који су у функцији управљања, експлоатације и одржавања електроенергетског система.

Остали објекти изузети од обуставе

Члан 58.

Осим објеката из члана 57. ове уредбе, у случају опште несташице, испорука електричне енергије се не може обуставити и следећим објектима:

1) објектима и исправљачким станицама јавног саобраћаја (аеродроми, железничке станице, трамваји, тролејбуси, станице сигнализације за јавни саобраћај и централне гараже јавног саобраћаја);

2) амбасадама, конзулатима и резиденцијама амбасадора и конзула;

3) топлим погонима, пећима за топљење, погонима петрохемије и базне хемије, хладњачама и пумпним станицама за одводњавање;

4) објектима за производњу нафте и природног гаса;

5) објектима за производњу деривата нафте, нафтоводима, продуктоводима, објектима за складиштење нафте и деривата нафте;

6) објектима за транспорт, дистрибуцију и складиштење природног гаса;

7) објектима у којима су смештени државни органи;

8) студентским, ученичким домовима и установама социјалне заштите (геронтолошки центри, домови за стара лица, домови за децу са сметњама у развоју);

9) претоварним капацитетима речног, железничког и другог саобраћаја.

Евиденција

Члан 59.

Оператори система и снабдевачи воде евиденцију о објектима из чл. 57. и 58. ове уредбе, међусобно размењују информације и чувају их у својим базама података.

XI. УСЛОВИ И НАЧИН ИСКЉУЧЕЊА ОБЈЕКТА КРАЈЊЕГ КУПЦА ИЛИ ПРОИЗВОЂАЧА СА СИСТЕМА, ПРАВА КРАЈЊИХ КУПАЦА ИЛИ ПРОИЗВОЂАЧА

Искључење

Члан 60.

Oператор преносног, дистрибутивног, односно затвореног дистрибутивног система је дужан да искључи објекат крајњег купца или произвођача са система у случајевима прописаним Законом.

У случају искључења објекта крајњег купца или произвођача са система, престаје уговор о снабдевању односно откупу електричне енергије, уговор о приступу за место примопредаје објекта који се искључује и уговор којим се уређује балансна одговорност за место примопредаје објекта који се искључује.

За поновно прикључење, крајњи купац или произвођач прибавља ново одобрење за прикључење.

Оператор система је дужан да крајњег купца односно произвођача обавести 15 дана унапред о року када истиче годину дана од обуставе испоруке односно преузимања електричне енергије уз упозорење да ће након истека тог рока бити извршено искључење, изузев обустава на захтев крајњег купца, односно произвођача, када је оператор дужан да обавештење достави 15 дана пре истека рока од две године од дана обуставе, уз упозорење да ће након истека тог рока бити извршено искључење.

Крајњи купац, односно лице чији је објекат искључен са система има право да оператору система поднесе приговор у складу са законом.

Корисник система дужан је да плати преузету електричну енергију и друге трошкове настале до дана искључења, у складу са Законом.

Оператор система дужан је да у року од осам дана изврши искључење на писани захтев крајњег купца или произвођача.

Оператор система објављује на својој интернет страници образац захтева из става 7. овог члана.

Оператор система дужан је да о искључењу објекта крајњег купца или произвођача обавести корисника система са којим има потписан уговор о приступу систему у року од осам дана од дана искључења.

XII. ПРАВА И ОБАВЕЗЕ ОПЕРАТОРА СИСТЕМА, СНАБДЕВАЧА И КРАЈЊЕГ КУПЦА

Обавезе оператора система

Члан 61.

Оператор система дужан је да:

* 1. очитава бројила на местима преузимања и испоруке електричне енергије, врши обрачун приступа систему и доставља мерне податке кориснику система са којим има закључен уговор о приступу;
  2. обавести корисника система, са којим има потписан уговор о приступу, о начину и разлозима извршене корекције утврђених мерних података у претходним обрачунским периодима;
  3. додели јединствени идентификациони код или број новом месту примопредаје (након завршетка изградње прикључка) и јединствене идентификационе кодове новим местима мерења, у циљу закључења уговора о снабдевању;
  4. доставља снабдевачу приговоре корисника за које је снабдевач надлежан;
  5. кориснику система омогући континуирану испоруку, односно преузимање електричне енергије прописаног квалитета под условима утврђеним овом уредбом и правилима о раду система;
  6. достави податке снабдевачу о износу накнаде ради обрачуна крајњем купцу због одступања од прописаног квалитета испоруке;
  7. обрачуна укупан износ накнада због одступања од прописаног квалитета испоруке за све крајње купце, код уговора о потпуном снабдевању;
  8. обрачуна укупан износ накнада због одступања од прописаног квалитета испоруке за све крајње купце, код уговора о приступу систему са крајњим купцем;
  9. надокнади кориснику система штету насталу због прекида у испоруци и услед испоруке електричне енергије неодговарајућег квалитета, која се може приписати у кривицу оператора система;
  10. обустави испоруку електричне енергије објекту корисника на захтев снабдевача у случајевима и на начин прописан Законом и овом уредбом;
  11. обезбеди електронску доставу рачуна на захтев корисника система;
  12. дефинише корисницима преносног система обавезу замене опреме у њиховим објектима која ограничава преносни капацитет, односно за успостављање оптималних режима рада;
  13. обезбеди једноставну доступност ценовника својих услуга свим корисницима система;
  14. води листу издатих одобрења за прикључење и услова за пројектовање и прикључење.

Оператор система је дужан да у поступку прикључења на систем омогући пријем захтева у електронској форми, у складу са законом.

Oператор преносног, односно дистрибутивног система је дужан да континуирано прати испуњеност условa за уређење балансне одговорности и снабдевања енергијом за надокнаду губитака за оператора система који је прикључен на његов систем.

Оператор дистрибутивног система је дужан да о прикључењу затвореног дистрибутивног система на дистрибутивни систем обавести оператора преносног система.

Очитавање мерних уређаја

Члан 62.

Оператор система дужан је да очитава мерне уређаје електричне енергије у интервалима утврђеним као обрачунски период у складу са методологијом којом се утврђује цена за приступ систему којим управља.

У случају да се очитавање мерних уређаја електричне енергије због елементарне непогоде није могло извршити у обрачунском периоду, оператор система је дужан да снабдевачу достави податке регистроване у одговарајућем претходном периоду, а снабдевач је дужан да на основу тих података изврши обрачун, изда рачун и обавести купца да очитавање мерних уређаја није било могуће.

Оператор система је дужан да очита мерни уређај одмах по престанку елементарне непогоде из става 2. овог члана и да снабдевачу достави нове податке, а снабдевач је дужан да на основу тих података изврши корекцију обрачуна.

У случају да је временски период између два очитавања дужи од обрачунског периода, оператор система је дужан да измерене величине прерачуна по обрачунским периодима за период очитавања, користећи регистроване податке у одговарајућем претходном периоду, односно сразмерно броју дана у појединачним обрачунским периодима уколико не постоје подаци за одговарајуће претходне периоде.

Оператор система дужан је да на захтев корисника система очита мерни уређај електричне енергије.

Снабдевач је дужан да, пре почетка снабдевања крајњег купца оператору система пријави уговор, односно сваку промену уговора, а оператор система је дужан да изврши контролу мерног места у складу са правилима о раду система и да очита мерни уређај.

Исправка података

Члан 63.

Оператор система је дужан да изврши исправку података о потрошњи или производњи електричне енергије ако се контролом мерног места, ванредним прегледом мерила у употреби или на други начин утврди да:

1) је погрешно очитана вредност целих и децималних бројева на бројчанику или дисплеју бројила;

2) уређај за управљање тарифама (интерни сат на бројилу, уклопни сат, МТК или РТК пријемник) није исправно функционисао;

3) је мерење или регистровање електричне енергије или снаге на мерном уређају било нетачно;

4) је обрачунска константа мерног уређаја била погрешно утврђена или примењена у обрачуну;

5) је коефицијент свођења био погрешно утврђен или примењен у обрачуну.

Оператор система је дужан да изврши исправку ранијих обрачунских периода и када утврди да:

1) је снага за обрачун била погрешна;

2) је категорија или група корисника система била погрешна;

3) су снабдевач или балансно одговорна страна били погрешни.

Оператор система је дужан да исправку података из ст. 1. и 2. овог члана изврши за одговарајући претходни период, од дана када су неправилности утврђене до дана последње контроле мерног места, а најдуже за период од девет месеци.

Распоред укупно регистроване електричне енергије

Члан 64.

Ако се утврди да уређај за управљање тарифама (интерни сат на бројилу, уклопни сат, МТК или РТК пријемник) није исправно функционисао, укупно регистрована електрична енергија распоредиће се према односу остварених вредности по тарифама у одговарајућем претходном периоду када је регистровање било исправно, односно на основу дијаграма активне и реактивне снаге и њихове расподеле по тарифама, уколико ти подаци постоје.

У случају да подаци из става 1. овог члана не постоје, укупно регистрована електрична енергија распоредиће се сразмерно времену трајања тарифа.

Ако се утврди да је мерење или регистровање електричне енергије или снаге на мерном уређају било нетачно, за обрачун ће се применити мерни податак регистрован на контролном бројилу уколико то бројило постоји на истом мерном месту, а ако не постоји, користиће се мерни податак регистрован у систему за прикупљање и обраду података у реалном времену, надзор рада, даљинско командовање и управљање системом, уколико постоји.

Уколико не постоји мерење којим би могао да се утврди податак о нерегистрованој електричној енергији, оператор система ће извршити процену нерегистроване електричне енергије имајући у виду потрошњу, односно производњу на мерном месту у одговарајућем претходном периоду.

Уколико не постоје подаци у одговарајућем претходном периоду из става 4. овог члана оператор система ће извршити процену потрошње на основу просечне потрошње одговарајуће категорије и групе корисника система.

Исправка издатог рачуна

Члан 65.

О исправци регистрованих података, начину утврђивања тарифних елемената за обрачун приступа систему и начину обрачуна мерних података, оператор система је дужан да обавести корисника система са којим има потписан уговор о приступу, ако је исправка извршена по истеку обрачунског периода за који је већ издат рачун за приступ систему, као и да изврши исправку издатог рачуна за тај обрачунски период.

На основу обавештења из става 1. овог члана, снабдевач ће извршити исправку издатог рачуна крајњем купцу.

Права оператора система

Члан 66.

Оператор система има право на:

1) несметан приступ у сврху уградње мерних уређаја, очитања стања, замене мерних уређаја и њиховe контролe;

2) спровођење ограничења у испоруци електричне енергије у складу са Законом и овом уредбом;

3) обуставу испоруке електричне енергије у случајевима и на начин прописан Законом и овом уредбом;

4) искључење корисника у случајевима и на начин прописан Законом и овом уредбом;

5) наплату приступа систему у складу са методологијом којом се уређује приступ систему.

Дужности крајњег купца

Члан 67.

Крајњи купац је дужан да:

1) електричну енергију користи у складу са издатим одобрењем за прикључење, правилима о раду система и уговором о снабдевању;

2) редовно плаћа рачун за испоручену електричну енергију, односно рачун за приступ систему уколико се снабдева електричном енергијом по уговору са унапред одређеном количином;

3) дозволи овлашћеним лицима енергетских субјеката приступ мерним уређајима и инсталацијама као и месту прикључка, ради очитавања, провере исправности, отклањања кварова, замене, измештања мерних места и сл.

Крајњи купац има право на:

1. избор снабдевача;
2. испоруку електричне енергије и снабдевање електричном енергијом у прописаном квалитету;
3. накнаду због одступања од прописаног квалитета испоруке и снабдевања у складу са у складу са правилима о праћењу техничких и комерцијалних показатеља и регулисања квалитета испоруке и снабдевања електричном енергијом, у складу са Законом;
4. закључење уговора о снабдевању електричном енергијом са снабдевачем;
5. приговор на рачун за утрошену електричну енергију;
6. приговор због неизвршавања обавезе из уговора о снабдевању електричном енергијом;
7. приговор на квалитет електричне енергије;
8. приговор због ограничења испоруке електричне енергије;
9. приговор због обуставе испоруке електричне енергије;
10. приговор због искључења са система;
11. приговор у вези са поступањем оператора система, односно у вези са поступањем снабдевача у складу са Законом и другим прописима;
12. електронску доставу рачуна, на захтев;
13. накнаду штете настале због прекида у испоруци и услед испоруке електричне енергије неодговарајућег квалитета, која се може приписати у кривицу оператора система.

Дужности снабдевача

Члан 68.

Снабдевач је дужан да:

1) обезбеди потребне количине електричне енергије за снабдевање својих купаца;

2) са крајњим купцем уговори прописани квалитет снабдевања, а када снабдева крајњег купца по уговору о потпуном снабдевању је дужан да са крајњим купцем уговори и испоруку у прописаном квалитету;

3) обрачуна износ накнаде крајњем купцу због одступања од прописаног квалитета снабдевања у складу са актом којим се уређује праћење техничких и комерцијалних показатеља квалитета;

4) обрачуна износ накнаде крајњем купцу због одступања од прописаног квалитета испоруке код уговора о потпуном снабдевању на основу података оператора система у складу са актом којим се уређује праћење техничких и комерцијалних показатеља квалитета;

5) купцу доставља рачун за утрошену електричну енергију;

6) купцу обрачуна и наплати накнаде у складу са Законом и другим прописима донетим у складу са Законом;

7) утврди правила за одлучивање по приговорима купаца у складу са Законом и објави их;

8) у случају промене цене обавести купца о промени цене, као и о могућности раскида уговора;

9) води евиденцију купаца.

XIII. НАЧИН ОБАВЕШТАВАЊА КРАЈЊЕГ КУПЦА ИЛИ ПРОИЗВОЂАЧА

Информације и обавештења

Члан 69.

Оператори система и снабдевачи дужни су да крајњем купцу, односно корисницима пружају информације и обавештења у складу са Законом.

Оператори система дужни су да на својој интернет страници или путем средстава јавног информисања објаве податке о:

1. начину остваривања права на прикључење и поступку прикључења;
2. разлозима за обуставу испоруке електричне енергије и за искључење са система;
3. активним снабдевачима који обављају делатност снабдевања електричном енергијом;
4. служби за решавање по приговорима, начину за подношење приговора и року за решавање;
5. правилима о раду система и другим актима за које је Законом прописана обавеза објављивања;
6. прекидима у испоруци електричне енергије због радова на одржавању и проширењу система, због кварова и других краткотрајних поремећаја у раду система и примени планова ограничења испоруке електричне енергије за случај опште несташице;
7. могућим начинима пријаве сумње на неовлашћену потрошњу електричне енергије;
8. обавезама власника непокретности пре изградње објекта у близини електроенергетског објекта;
9. начину остваривања увида у податке о потрошњи односно о производњи електричне енергије;
10. ценама приступа систему.

Снабдевач који обавља гарантовано снабдевање дужан је да на својој интернет страници објави податке о регулисаној цени електричне енергије за гарантовано снабдевање.

Резервни снабдевач дужан је да на својој интернет страници објави услове резервног снабдевања и цену електричне енергије за резервно снабдевање.

Оператор дистрибутивног система и снабдевач дужни су да на својој интернет страници објаве телефонски број који је бесплатан, путем ког купци могу да добију обавештења и одговоре у вези са остваривањем својих права.

Снабдевач је дужан да крајњег купца обавести о истеку уговора о снабдевању најмање 30 дана пре истека рока.

XIV. ОБРАЧУНСКИ ПЕРИОД И ОБАВЕЗАН САДРЖАЈ РАЧУНА

ЗА НАПЛАТУ ИСПОРУЧЕНЕ ЕЛЕКТРИЧНЕ ЕНЕРГИЈЕ

Одређивање обрачунског периода

Члан 70.

Обрачунски период за обрачун испоручене електричне енергије je временски период који је, по правилу, календарски месец. Обрачунски период за обрачун приступа систему утврђује се у складу са методологијом којом се одређује цена приступа систему.

Достављање рачуна

Члан 71.

Снабдевач је дужан да крајњем купцу достави рачун за испоручену електричну енергију, a купцу-произвођачу и за предату електричну енергију, на основу очитаних података за обрачунски период које је доставио оператор система или на основу унапред одређене количине електричне енергије у складу са ценама из уговора о снабдевању за сваки обрачунски период.

Приговор на испостављени рачун

Члан 72.

Крајњи купац коме се издаје рачун за испоручену електричну енергију, има право да у року од осам дана од дана пријема рачуна поднесе снабдевачу приговор на испостављени рачун.

Снабдевач је дужан да одлучи о приговору физичког лица из става 1. овог члана у року од осам дана, а у року од 15 дана о приговорима осталих крајњих купаца.

Корисник система коме се издаје рачун за приступ систему има право да у року од осам дана од дана пријема рачуна поднесе приговор на испостављени рачун оператору система.

Оператор система дужан је да одлучи о приговору из става 3. овог члана у року од 15 дана од дана пријема приговора.

У случају приговора на тачност обрачуна тарифних елемената за приступ систему, снабдевач ће од оператора система затражити да изврши поновну проверу тачности обрачуна тарифних елемената, а оператор система је дужан у року од пет дана да достави снабдевачу коначни обрачун тарифних елемената.

Исказивање трошкова приступа систему

Члан 73.

У случају да је снабдевач са крајњим купцем закључио уговор о потпуном снабдевању, дужан је да у рачуну за продату електричну енергију искаже трошкове приступа систему које је оператор система обрачунао у складу са методологијом за одређивање цене приступа систему и доставиo их снабдевачу.

Достављање рачуна

Члан 74.

Рачуни се достављају на начин и на адресу наведену у уговору о приступу систему, односно у уговору о снабдевању електричном енергијом.

Рачуни могу да се доставе на адресу електронске поште, на захтев корисника система.

Крајњи купац има обавезу да плати достављени рачун у року наведеном на рачуну.

Крајњи купац који не плати рачун у року доспећа сноси последице у складу са Законом.

Камату за неизмирене обавезе из претходних обрачунских периода гарантовани снабдевач обрачунава и посебно исказује на рачуну, а други снабдевачи на рачуну или на други пригодан начин.

Садржина рачуна

Члан 75.

Рачун који снабдевач издаје крајњем купцу, осим елемената утврђених Законом и овом уредбом, садржи и податке о:

1. идентификационом броју крајњег купца;
2. јединственом идентификационом коду или броју места примопредаје;
3. количини преузете електричне енергије из система, односно испоручене електричне енергије у систем по тарифама, односно уговореним елементима, за обрачунски период;
4. ценама по тарифама, односно уговореним елементима;
5. основици за прорачун накнада и пореза у складу са прописима;
6. вредности обрачунатих накнада и пореза;
7. укупном износу за наплату за обрачунски период за који је рачун издат;
8. износу задужења по основу дуга из претходног периода;
9. датуму доспећа плаћања;
10. називу и контакт подацима снабдевача, укључујући телефон за корисничку подршку и адресу е-поште;
11. називу категорије и групи потрошње;
12. трајању уговора о снабдевању електричном енергијом;
13. могућности промене снабдевача електричном енергијом - линк ка интернет страници снабдевача на ком се налазе сва потребна објашњења и линкови;
14. правима крајњих купаца у вези са вансудским решавањем спорова, укључујући контакт податке одговорног субјекта;
15. линку ка апликацији за поређење цена електричне енергије на интернет страници Агенције;
16. поређењу тренутне потрошње електричне енергије крајњег купца са потрошњом крајњег купца за исти период претходне године у графичком облику;
17. линку за информације о контакту са потрошачким организацијама и Агенцијом и адресама интернет страница на којима могу да се добију информације о доступним мерама за побољшање енергетске ефикасности за опрему која користи енергију.

Рачун снабдевача може да садржи и обрачун попуста, уколико је предвиђен, који се исказује у наредном месецу, уколико је рачун плаћен у року доспећа.

На рачуну снабдевача, као посебна ставка у року од 60 дана од завршетка обрачунског периода у коме је утврђено одступање од прописаног квалитета, исказује се износ накнада због одступања од прописаног комерцијалног квалитета снабдевања, односно од прописаног квалитета испоруке по уговору о потпуном снабдевању.

Снабдевач остварује право на износ накнаде због одступања од прописаног квалитета испоруке кроз умањење рачуна за приступ систему.

На рачуну снабдевача исказује се као посебна ставка, у року од 60 дана од завршетка обрачунског периода у коме је утврђено одступање од прописаног комерцијалног квалитета снабдевања, износ накнаде због одступања од прописаног комерцијалног квалитета снабдевања, по уговору са унапред одређеном количинама.

Крајњи купац остварује право на износе накнада из ст. 3. и 5. овог члана кроз умањење рачуна.

Уз рачун се прилаже уплатница која садржи податак о броју рачуна и обрачунском периоду за који је рачун издат, за крајње купце на гарантованом снабдевању.

Садржина рачуна за приступ систему

Члан 76.

Рачун за приступ систему који надлежни оператор издаје кориснику система са којим има потписан уговор о приступу садржи следеће податке: о испорученој електричној енергији по свим тарифама збирно за сва места примопредаје обухваћена уговором о приступу, о елементима и ценовнику за обрачун приступа систему, трошкове приступа систему по тарифама, елементе за обрачун накнада и пореза у складу са законом, основицу за прорачун накнаде и пореза, укупну вредност обрачунатих накнада и пореза, укупан износ за наплату и рок плаћања.

Обавезан прилог рачуна за приступ систему надлежног оператора је обрачун приступа систему за свако појединачно место примопредаје.

Обрачун приступа систему за сва места примопредаје надлежни оператор доставља снабдевачу у електронској форми.

На рачуну оператора система, као посебна ставка у року од 60 дана од завршетка обрачунског периода у коме је утврђено одступање од прописаног квалитета испоруке, исказује се износ накнаде због одступања од прописаног квалитета испоруке, по уговору о приступу систему са крајњим купцем.

На рачуну оператора система, као посебна ставка у року од 60 дана од завршетка обрачунског периода у коме је утврђено одступање од прописаног квалитета испоруке, исказује се износ накнаде због одступања од прописаног квалитета испоруке, по уговору о приступу систему са снабдевачем.

Право на накнаде из ст. 4. и 5. овог члана остварује се кроз умањење рачуна.

XV. ПОСТУПАК, НАЧИН И РОКОВИ ЗА ОСТВАРИВАЊЕ ПРАВА КРАЈЊЕГ КУПЦА НА НАКНАДУ ЗБОГ ОДСТУПАЊА ОД ПРОПИСАНОГ КВАЛИТЕТА ИСПОРУКЕ, ОДНОСНО СНАБДЕВАЊА ЕЛЕКТРИЧНОМ ЕНЕРГИЈОМ

Квалитет електричне енергије

Члан 77.

Квалитет електричне енергије подразумева технички квалитет, који се односи на непрекидност испоруке и квалитет испоручене електричне енергије, као и комерцијални квалитет, који се односи на квалитет услуге оператора система, као и на квалитет услуге снабдевача.

Технички квалитет

Члан 78.

Непрекидност испоруке из члана 77. ове уредбе обезбеђује се током календарске године ако трајање прекида испоруке не прелази прописано трајање непланираних и планираних прекида и трајање мера планираних ограничења за случај наступања опште несташице.

Под прекидом испоруке на месту примопредаје енергије подразумева се пад напона на вредност нижу од 1% називног напона, у трајању дужем од три минута.

Планирани прекид испоруке је сваки прекид у испоруци који је оператор система започео и окончао сагласно термину трајања прекида који је на прописан начин најавио у свом обавештењу о потреби извођења планираних радова на одржавању или проширењу система или који је настао као последица наступања опште несташице електричне енергије, ако је извршен према плану и редоследу најављеног ограничења испоруке електричне енергије.

Непланирани прекид је сваки прекид у испоруци који оператор система није планирао, као и сваки прекид испоруке који је планирао, ако прекид није извршио у складу са најављеним планом прекида, односно планом ограничења испоруке електричне енергије због наступања опште несташице.

Под квалитетом испоручене електричне енергије подразумева се испорука електричне енергије називног напона и називне фреквенције на местима примопредаје.

Називни напон може бити: 400 kV, 220 kV, 110 kV, 35 kV, 20 kV, 10 kV и 230/400 V.

Дозвољено одступање од називног напона на напонском нивоима: 220 kV и 110 kV је у распону између -10% и +11,8%.

Дозвољено одступање од називног напона на напонском нивоима: 35 kV, 20 kV и 10 kV и 230/400 V је ±10%.

Дозвољено одступање од називног напона на напонском нивоу 400 kV је -10% и +5%.

Изузетно, ако услед квара на електроенергетским објектима или непредвиђеног оптерећења, није могуће обезбедити напон из ст. 7. и 8. овог члана, дозвољена су и већа одступања, у ком случају је оператор система дужан да одмах предузме расположиве мере и у најкраћем могућем року обезбеди напон у прописаним границама.

Дозвољено одступање од називне фреквенције је 50 Hz ± 0,5 Hz.

Комерцијални квалитет

Члан 79.

Комерцијални квалитет испоруке подразумева да оператор система пружа услуге крајњем купцу, на начин и у роковима прописаним Законом, овом уредбом и правилима о раду система.

Комерцијални квалитет снабдевања подразумева да снабдевач пружа услуге крајњем купцу, на начин и у роковима прописаним Законом и овом уредбом.

Одређивање показатеља техничког и комерцијалног

квалитета испоруке и комерцијалног квалитета снабдевања

Члан 80.

Показатељи техничког и комерцијалног квалитета испоруке и комерцијалног квалитета снабдевања одређују се у складу са правилима којима се уређује праћење техничких и комерцијалних показатеља и регулисање квалитета испоруке и квалитета снабдевања електричном енергијом.

Право на накнаду

Члан 81.

Крајњи купац има право на накнаду, од оператора система на који је прикључен или снабдевача који га снабдева електричном енергијом, због одступања од прописаног квалитета у случајевима и у висини који су утврђени правилима којим се уређује праћење техничких и комерцијалних показатеља и регулисање квалитета испоруке и квалитета снабдевања електричном енергијом.

Крајњи купац остварује право на накнаду из става 1. овог члана без обавезе подношења захтева, у складу са чл. 75. и 76. ове уредбе.

Изузетно од става 2. овог члана, крајњи купац може поднети захтев надлежном оператору система, односно снабдевачу, ради остваривања права на накнаду из става 1. овог члана.

Право на приговор

Члан 82.

Крајњи купац има право приговора оператору система на који је прикључен или снабдевачу који га снабдева електричном енергијом, на квалитет eлектричне енергије, као и право приговора на износ рачуна из чл. 75. и 76. ове уредбе.

Оператор система или снабдевач дужaн je да без одлагања, а најкасније у року од осам дана од дана подношења приговора, писаним или електронским путем достави одговор крајњем купцу.

Одговор из става 2. овог члана садржи одлуку да ли се приговор прихвата, изјашњење о приговору и конкретан предлог и рок за решавање приговора.

Рок за решавање приговора не може да буде дужи од 15 дана, од дана подношења приговора.

Уколико оператор система или снабдевач из објективних разлога није у могућности да удовољи захтеву крајњег купца у прописаном року, дужан је да о продужењу рока за решавање приговора обавести крајњег купца и наведе рок у коме ће решити приговор, као и да добије његову сагласност, што је у обавези да евидентира у евиденцији примљених захтева. Продужење рока за решавање приговора могуће је само једном.

Оператор система и снабдевач су дужни да воде евиденцију примљених приговора, као и о одлукама по приговорима.

Ако крајњи купац није задовољан одлуком по приговору, своја права може остварити у судском поступку, осим у случају одлуке по приговору на технички квалитет, када се може обратити електроенергетском инспектору.

Накнада штете

Члан 83.

Оператор система је дужан да надокнади штету коју је проузроковао крајњем купцу.

Крајњи купац који приликом коришћења електричне енергије трпи штету због сметњи које ствара други крајњи купац има право да од оператора система захтева накнаду штете, а оператор система има право да захтева накнаду од узрочника сметњи.

Крајњи купац је дужан да о сметњама и о штети обавести оператора система.

Оператори система дужни су да евидентирају, обрађују и архивирају податке из става 3. овог члана.

На захтев крајњег купца, оператор система процењује штету и предлаже крајњем купцу начин и износ накнаде за учињену штету.

У случају да крајњи купац није задовољан проценом из става 5. овог члана, на захтев оператора процену штете врши овлашћени судски вештак, односно за то овлашћена институција.

Ако крајњи купац није задовољан проценом из става 6. овог члана, своја права може остварити у судском поступку.

Физичко лице које проузрокује штету неовлашћеним уласком или приступом електроенергетским објектима, постројењима или електричним водовима видно означеним знацима забране уласка, приступа или опасности, које омета или онемогућава овлашћена лица у оквиру обављања делатности, дужно је да надокнади штету оператору система.

За одлучивање о захтеву за накнаду штете из става 8. овог члана надлежан је суд.

Члан 84.

Право на накнаду из члана 76. ове уредбе не искључује право на накнаду штете.

XVII. КАЗНЕНЕ ОДРЕДБЕ

Члан 85.

Новчаном казном од 50.000 до 200.000 динара казниће се за прекршај енергетски субјект - правно лице ако:

1. не настави испоруку електричне енергије у року из члана 54. став 2. ове уредбе;
2. не обрачуна накнаду из члана 61. став 1. тач. 7) и 8) ове уредбе;
3. не обрачуна накнаду из члана 68. тач. 3) и 4) ове уредбе.

Новчаном казном од 5.000 до 20.000динара казниће се одговорно лице у правном лицу за прекршај из става 1. овог члана.

Члан 86.

Новчаном казном од 50.000 до 1.000.000 динара казниће се за прекршај правно лице ако:

1. не достави изјаву из члана 34. став 3. ове уредбе;
2. не изврши обавезе из члана 46. ст. 1. и 3. ове уредбе;
3. не изврши обавезе из члана 47. ст. 1. и 10. ове уредбе;
4. не изврши обавезе из члана 48. став 2. ове уредбе;
5. не изврши обавезе из члана 49. став 12. ове уредбе;
6. преузима или предаје електричну енергију супротно условима из члана 13, а у вези са чланом 55. став 1. тачка 1) ове уредбе.

Новчаном казном од 15.000 до 30.000 динара казниће се предузетник за прекршај из става 1. овог члана.

Новчаном казном од 5.000 до 15.000 динара казниће се одговорно лице у правном лицу за прекршај из става 1. овог члана.

Новчаном казном од 5.000 до 10.000 динара казниће се физичко лице за прекршај из става 1. тач. 2) - 6) овог члана.

XVIII. ПРЕЛАЗНЕ И ЗАВРШНЕ ОДРЕДБЕ

Члан 87.

Први интервал за израду студије прикључења из члана 6. став 11. ове уредбе започиње 20. децембра 2023. године и траје до 20. априла 2024. године.

Захтев за закључење уговора о изради студије прикључења из става 1. овог члана подноси се најкасније до 1. децембра 2023. године.

Након 20. априла 2024. године, захтеви за израду студије прикључења се подносе и студије се израђују у складу са чланом 6. ст. 2. и 11. ове уредбе.

Члан 88.

На започете поступке за закључење уговора о изради студије прикључења на преносни систем, односно дистрибутивни систем, који нису окончани до дана ступања на снагу ове уредбе, примењују се одредбе ове уредбе.

Члан 89.

Даном ступања на снагу ове уредбе престаје да важи Уредба о условима испоруке и снабдевања електричном енергијом („Службени гласник РС”, бр. 63/13 и 91/18).

Члан 90.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број:110-8895/2023

У Београду, 28. септембра 2023. године

ВЛАДА

ПРЕДСЕДНИК

Ана Брнабић, с.р.